ТОМЧИЛАТИБ СУҒОРИШ: ТЕЖАМКОР ВА САМАРАЛИ УСУЛ » Иштихон овози газетаси\nҚишлоқ хўжалигида томчилатиб суғориш усулини кенг жорий этиш орқали экинлар ҳосилдорлигини ошириш, энг муҳими, сув захираларини тежаш аҳамиятли тадбирлардан бири ҳисобланади. Туманимизда ҳам бир неча йилдан буён сувни тежайдиган технологиялардан фойдаланишга киришилди. Жорий йилда жами 1757 гектар майдонда (шундан 1100 гектар пахта, 57 гектар боғ, 600 гектар токзор) суғоришнинг янги технологияси жорий этилиши кўзда тутилган.\nХўш, томчилатиб суғоришнинг афзаллик томонлари қандай? Ушбу усулнинг қишлоқ хўжалигига кенг жорий этилишидан мақсад нима?\nМаълумки, сайёрамизда сув захиралари ҳажми 1 миллиард 350 миллион куб километрдан ошади. Бунинг 97 фоизи океанларда жамланган. Улар истеъмол учун яроқсиз шўр сув ҳисобланади. Бундан кўринадики, чучук сув захиралари умумий сув миқдорининг атиги 3 фоизини ташкил этади. Ана шу сув ресурсларининг 2 фоизи шимолий ва жанубий қутб, баланд тоғ музликлари ва атмосфера намлиги ҳиссасига тўғри келади. Дарё ва кўллар -ичимлик сувининг асосий манбалари бўлиб, дунё сув захирасининг атиги юздан бир фоизига тенг.\nМаълумотларга қараганда, ҳозирги кунда ер юзида 2,3 миллиард аҳоли сув тақчиллигидан азият чекмоқда. Дунё аҳолиси сони тобора ортиб, сув захиралари камайиб бораётганлигини инобатга олсак, мавжуд ресурслардан тежаб-тергаб, самарали фойдаланиш бугунги куннинг энг долзарб вазифаларидан биридир. Осиё қитъасининг қоқ ўртасида, океан ва денгизлар қирғоқларидан минглаб километр узоқда жойлашган, асосий дарёларининг манбаи қўшни мамлакатлар ҳудудида шаклланадиган Ўзбекистонда ҳам истиқлолнинг дастлабки кунлариданоқ оби-ҳаётнинг ҳар томчисидан унумли фойдаланишга катта эътибор берилмоқда. Қолаверса, сувни эъзозлаш, уни увол қилмаслик халқимизнинг азалий қадриятларидан биридир.\nКейинги йилларда юртимизда сув маданиятини юксалтириш, экинларни суғоришда илғор усуллар, жумладан, томчилатиб суғориш технологиясини жорий қилиш борасида кенг кўламли ишлар амалга оширилди. Ушбу технологиянинг афзаллик жиҳати шундаки, мазкур суғориш усулида тупроқнинг намлиги ва уни яратиш учун берилаётган сув миқдори бошқарилади. Сув ҳар бир экиннинг маълум даврдаги эҳтиёжига мос равишда дала бўйлаб бир текисда тақсимланади. Бошқа суғориш усулларидан фарқли равишда томчилатиб суғоришда экиннинг илдизи ривожланадиган тупроқ қатламида ўсимлик учун мақбул бўлган сув-физик муҳит яратилади.\nЭкинга сув ва озиқ моддалар унинг эҳтиёжига мос равишда кичик миқдорларда, тез-тез берилади. Ўсимлик ўзига зарур бўлган вақтда сув ва озиқ моддаларни олади. Бу усул орқали экин илдиз қатлами намлик билан доимий таъминланиб, сув ва озиқ моддаларни олишига имконият яратилади. Бу ҳолда ўсимлик ўз энергиясини тўлалигича ўсиб-ривожланиш ва ҳосилини кўпайтиришга йўналтиради. Натижада ҳосилдорлик боғ ва токзорларда 40, пахта ва сабзавот пайкалларида 60 фоизгача ортади.\nМутахассисларнинг эътироф этишича, томчилатиб суғоришнинг афзаллиги, энг аввало, сув ресурсларини тежашда намоён бўлади. Бунга суғориш режимининг ўзига хослиги, буғланишнинг пастлиги, оби-ҳаётнинг беҳуда оқиб кетмаслиги туфайли эришилади, албатта. Энг муҳими, томчилатиб суғоришда сув ўсимликка шланглар воситасида етказиб берилганлиги учун дала тупроғи қотмайди, натижада қатор ораларига ишлов беришга эҳтиёж туғилмайди. Тупроғи қотмаган майдон эса мавсум охирида сифатли ва осон ҳайдалади. Ўғит сув билан бирга берилганлиги боис, ўғитлаш учун техника ишлатишнинг зарурияти йўқолади. Натижада меҳнат ва ёнилғи-мойлаш материаллари тежалади. Далада сувчиларнинг қўл меҳнати кескин камаяди.\nАйтиш жоизки, томчилатиб суғориш тизимини қуриш учун сув насоси, фильтр ҳовуз-тиндиргич, ўғитловчи мослама, магистрал ва тарқатувчи қувурлар, суғориш шланглари, томизгичлар, ёрдамчи ва уловчи қисмлар керак бўлади. Бунга қурилиш ишлари ва лойиҳани тузиш харажатлари киритилади. 2011-2012 йилларда ўтказилган тадқиқотларга асосан, 1 гектар майдонга томчилатиб суғориш тизимини жорий этиш учун ўртача 6-7 млн сўм атрофида маблағ сарфланади.\nЭътиборли жиҳати шундаки, республикамизда ҳозирги кунда ушбу технология учун талаб этиладиган жиҳоз ва анжомларнинг 95 фоизи ишлаб чиқарилмоқда. Бундан атиги 5-6 йил бурун мамлакатимиз шароитида томчилатиб суғориш тизимининг айрим қисмларинигина ишлаб чиқарувчи биргина "Санипласт" қўшма корхонаси фаолият кўрсатган бўлса, ҳозирги кунга келиб бундай корхоналар сони бир қадар кўпайди. Агар сув насоси "Сувмаш" заводида тайёрланса, фильтр, ҳар хил диаметрдаги пластик қувурлар, шланглар, ёрдамчи ва уловчи қисмлар "Шўртангаз", "Махсусполимер", "Жиззахпласмасса" ва бошқа корхоналарда ишлаб чиқарилмоқда.\nЭнг асосийси, авваллари тўлиқ четдан келтирилган томизгичлар эндиликда Тошкент шаҳридаги "Pipe tehnologies" МЧЖ корхонасида ишлаб чиқарила бошланди. Маҳаллий хомашёлардан тайёрланаётган ускуналар хорижникидан асло қолишмайди. Бу эса томчилатиб суғориш технологиясини жорий этиш таннархини пасайтиришнинг муҳим омилларидан бири бўлмоқда.\nДеҳқон ва фермерларимиз томчилатиб суғоришнинг афзал жиҳатларини аллақачон англаб етганлиги боис бу усул тобора оммалашиб, нафақат интенсив боғлар, балки пахтачилик, сабзавотчилик ва полизчилик тармоқларида, шунингдек, иссиқхоналарда ҳам кенг жорий этилмоқда. Пировардида, табиий ва моддий ресурслар тежалиши билан бирга, ҳосилдорлик муттасил ошиб бораётир. Бу мамлакатимизда озиқ-овқат хавфсизлигини таъминлаш, аҳолига қишлоқ хўжалиги маҳсулотларини узлуксиз ва арзон нархларда етказиб беришга имконият яратаётгани билан янада аҳамиятлидир.\nхўжалиги масалалари бўйича ўринбосари.


СамДЧТИда талабаларнинг 10 фоизи ётоқхона билан таъминланган - zarnews.uz\nКеча давлатимиз раҳбари Шавкат Мирзиёев раислигида ёшлар бандлигини таъминлаш ва уларнинг бўш вақтларини мазмунли ташкил этиш чора-тадбирлари муҳокамасига бағишланган видеоселектор йиғилишида мутасаддиларга талабалар турар жойларини кўпайтириш, бу масканларда ёшларга муносиб шарт-шароит яратиш бўйича топшириқлар берилди.\nЙиғилишдан сўнг Самарқанд вилояти ҳокиминининг ёшлар сиёсати, ижтимоий ривожлантириш ва маънавий-маърифий ишлар бўйича ўринбосари Х.Очилов Самарқанд давлат чет тиллар институти талабалар турар жойида бўлди.\nАйни пайтда институтда 7741 талаба таҳсил олмоқда. Институтда 625 ўринга эга ётоқхона мавжуд бўлиб, 10 та (30 та ўрин) хона хорижий давлатдан келиб ишлаётган профессор-ўқитувчилар ва таълим олаётган талабаларга ажратилган. Институт қошидаги академик лицей талабаларидан 50 нафари ҳам шу ётоқхонага жойлаштирилган. Бугунги кунда талабаларнинг ётоқхона билан таъминланиш даражаси 10 фоизни ташкил этади. 3500 дан ортиқ талабанинг ётоқхонага эҳтиёжи бор.\n- Институтда қабул квоталарининг йилдан-йилга кўпайиши ҳисобига келгуси 3 йилда талабалар сони 10 минг нафардан ошиб кетиши ва бу жараён талабаларнинг ётоқхонага бўлган эҳтиёжини янада ортишига олиб келади, - деди институт ректори Илҳомжон Тўхтасинов. - Келажакда институт учун камида 4000 кишилик талабалар турар жойи зарур.\nВилоят ҳокимининг ўринбосари ректор ҳамда талабалар ётоқхонасига масъул ходимларга бу ерда талабалар учун барча зарур шароитлар яратилиши лозимлиги, келгусида қўшимча ётоқхона бинолари қурилиши ёхуд ажратилиши билан боғлиқ масалалар бўйича ўз таклифларини берди.\nТеглар: СамДЧТИ ҳоким ўринбосари\nҲоким ўринбосарлари маҳаллабай ишлашни биладими?\nВилоят ҳокимининг ўринбосари бирламчи тиббий хизмат сифати билан танишди\nВилоят ҳокими ўринбосари талабалар таклифини тинглади


ЯМТ-2021: Таълим ва фан вазирлиги янгиликларни тушунтирди - Номадлар,Турклар,Қозоқ одатлари ва анъаналари,Қозоғистон табиати\nЯМТ-2021: Таълим ва фан вазирлиги янгиликларни тушунтирди\n#Грант #ЯМТ2021 #Қозоғистон #синов #имтиҳон\nЖорий йилда 120 мингдан зиёд қозоғистонлик биринчи марта электрон форматда ягона миллий тест топширади. Якуний аттестация мамлакатдаги 51 та тестлаш пунктларида амалга оширилади. Марказий Коммуникациялар хизматида бўлиб ўтган брифингда Таълим ва фан вазирлиги вакиллари айтишича, аввалри ЯМТ 7 кундан 10 кунгача давом этса, бу сафар апрелдан июнгача давом этади. Шу билан бирга ўқувчилар тест ўтадиган жой ва вақтни ўзлари белгилайди.\nАдлет Тўйбаев, Қозоғистон Республикаси Таълим ва фан вазирлиги олий ва олийдан кейинги таълим департаменти раҳбари:\n- Қайси куни ва қаерда тест топширишни болаларнинг ўзлари белгилаши улар учун жуда катта қулайлик туғдиради. Яна бир қулайлик шундаки, ЯМТ натижалари тестлаш жараёни ниҳоясига етиши билан қўлингизда бўлади. Аввалгидек, кун кеч бўлишини кутиш шарт эмас. Агарда тест топширувчи ЯМТ натижаларига қониқмаса, дарҳол апелляцияга бериш имкониятига эга бўлади. Тест ишлари битта тест топширувчига битта камера тамойили асосида амалга оширилади. Биз ахборот хавфсизлигига алоҳида эътибор қаратганмиз.\nЯМТ топшириш пунктларида ахборот хавфсизлиги билан бирга санитархавфсизлик қоидаларига ҳам риоя этилади. Ниқоб тақиш, ижтимоий масофаланишга риоя қилинади, термоназорат учун махсус планшетлар ишлатилади. Таъкидлаш жоизки, жорий йилда биринчи марта тест топширувчи учун 2 марта ўзини синаб кўриш имконияти яратилади. Тест топшириқлари ва предмет аввалгича қолади.\nДидар Смағулов, Қозоғистон Республикаси Таълим ва фан вазирлиги тестлаш миллий маркази директори:\n- Иккита махсус ва учта мажбурий фандан топширилади. Қозоғистон тарихи бўйича 15, математика саводхонлиги бўйича 15 савол, ўқиш саводхонлиги бўйича 20 ва ўзи танлаган иккита махсус предметлардан 35 саволдан берилади. Жами 240 минут, яъни, 4 соат вақт берилади. Таъкидлаш жоизки, ҳар соат орасида ва икки соатдан кейин болалар компьютердан дам олиши, кўзлари учун машқлар қилиши учун тегишлича 2 ва 15 дақиқали танаффус берилади. Санитария талабларига кўра биз шундай иш тутишимиз зарур.\nҚозоғистонда уй-жой нархи 28 фоизгача қимматлашди\nҚозоғистонда 2025 йилгача 12 мингта йўл қурилади ва қайта тикланади


Эркаклар ва аёллар учун энг хавфли...\n01.11.2019 09:32 0 4497\nТехас (АҚШ) Саломатлик маркази мутахассислари фин ҳамкасблари (Хельсинки университети қошидаги марказий касалхона) билан ҳамкорликда эркаклар ва аёллар учун энг хавфли ёшни аниқлашди, дейилади «Argumenti.ru» хабарида.\nБунинг учун турли ирқ ва мамлакатларга мансуб минглаб кишиларнинг касаллик тарихи ўрганилди. Маълум бўлишича, эркаклар учун хавфли давр 40 ёшга кирганидан, аёллар учун 30 ёшдан сўнг бошланади.\nЮрак-қон томир касалликлари, хусусан, инфаркт ва инсульт ортидан ўлим хавфи ҳар икки тоифа учун шу даврдан кучаяди. Бу касалликларнинг сабабчиси сифатида спиртли ичимликлар истеъмол қилиш, тамаки чекиш, нотўғри овқатланиш ва стресс (руҳий зўриқиш) келтирилган.\nтадқиқот касаллик саломатлик


ЎЗХДП ИЖТИМОИЙ БАРҚАРОРЛИК ТАРАФДОРИ - Ўзбекистон овози газетаси\nЎЗХДП ИЖТИМОИЙ БАРҚАРОРЛИК ТАРАФДОРИ\nЎзбекистон Халқ демократик партияси Марказий Кенгаши раиси ўринбосари Шарбат Абдуллаева билан суҳбат.\n— Мамлакатимизда амалга оширилаётган демократик ислоҳотлар ва сиёсий модернизация жараёнларининг самараси кўп жиҳатдан фуқароларнинг ҳуқуқий билими, ижтимоий-сиёсий фаоллигига боғлиқ. Шундан келиб чиқиб, Ўзбекистон Халқ демократик партияси томонидан ўтган беш йилда қандай ишлар амалга оширилди?\n— Ҳақиқатдан ҳам ислоҳотлар моҳиятини фуқаролар қанчалик чуқур тушуниб етса, уларни амалга ошириш жараёнида шунчалик фаол иштирок этади. Шунингдек, партиямиз илгари сураётган ғоялардан одамларнинг хабардорлик даражаси қанчалик юқори бўлса, бизни қўллаб-қувватловчилар, хайрихоҳларимиз ҳам шунчалик кўп бўлади. Ана шу мақсадларни кўзлаб партиямиз Марказий Кенгашидан тортиб йирик бошланғич партия ташкилотларигача сиёсий ва фуқаролик маърифати тизимида ўқувлар йўлга қўйилган.\nБундай ўқувлар дастлаб партия Марказий Кенгаши томонидан Олий Мажлис Қонунчилик палатасидаги ЎзХДП фракцияси аъзолари, партия Марказий Кенгаши масъуллари ва экспертлари, Тошкент шаҳар ва вилоятлардаги партия фаоллари учун ташкил этилди. Жумладан, 76 та сиёсий машғулотда, жами 8726 нафар тингловчи қатнашди.\nШундан сўнг партиянинг Қорақалпоғистон республика, вилоятлар ва Тошкент шаҳар кенгашлари сайланма органлари аъзолари, экспертлари, тарғиботчилари, туман, шаҳар партия кенгашлари раислари, Қорақалпоғистон Республикаси Жўқорғи Кенгеси ва халқ депутатлари вилоят, туман, шаҳар Кенгашларига ЎзХДПдан сайланган депутатлар учун 945 марта сиёсий ўқув-машғулотлари ўтказилди. Бундай тадбирлар туманларда ва бошланғич партия ташкилотларида тизимли равишда ташкил этилди.\nАҳамиятли жиҳати, мазкур тўрт босқичли машғулотларда партиямиз дастурий мақсадларини тарғиб қилишга, мамлакатимизда амалга оширилаётган сиёсий, ижтимоий-иқтисодий ислоҳотлар, қабул қилинган қонунларнинг мазмун-моҳиятини тушунтиришга, шунингдек, мамлакатни модернизациялаш ва янгилаш жараёнларида электорат манфаатларини ўрганишга алоҳида эътибор қаратилди.\nМаълумки, мамлакатимизда амалга оширилаётган ислоҳотлар ижтимоий йўналтирилган бозор иқтисодиёти барпо этишга қаратилган. Кейинги пайтда қабул қилинаётган қонунларнинг мазмун-моҳиятига эътибор қаратадиган бўлсак, уларда ижтимоий масалалар устувор аҳамият касб этаётганини кузатиш мумкин. Бизнинг партия айнан ана шу мақсадларга эришиш учун курашаяпти. Шунинг учун сиёсий ўқувларда нафақат партия дастурий мақсадлари тарғиботига ўрин берилаяпти, балки ижтимоий масалаларни қамраб олган қонунчилик асослари ҳам кенг тушунтирилмоқда.\nБундан ташқари, мамлакатимизда жорий йилда бўлиб ўтадиган сайловлар муносабати билан сайловга тайёргарлик кўриш, аҳолининг сайлов қонунчилиги бўйича билимларини ошириш масаласига қаратилган тадбирлар уюштирилди. Айниқса, сайлов маданиятини шакллантиришга қаратилган масалалар кенг муҳокама этилди. Партиялараро кураш жараёнида қўлланиладиган сиёсий технологиялар юзасидан мутахассислар билан савол-жавоблар ўтказилди.\nШуни алоҳида таъкидлаш керакки, сиёсий ўқувларимиз самарасини ошириш, уларни қизиқарли тарзда ташкил этишда партиямиз тизимида тарғиботчилар гуруҳлари фаолияти йўлга қўйилди. Мамлакатимизда ўтган вақт ичида қўлга киритилган ютуқларни партиямиз электорати орасида кенг тарғиб қилиш, демократик янгиланишлар мазмун-моҳиятини, ЎзХДП илгари сураётган ғояларнинг афзалликларини тушунтиришга алоҳида эътибор қаратилмоқда.\nШу пайтга қадар партиянинг 2500 дан ортиқ фаол аъзоси тарғиботчилар гуруҳлари таркибига киритилди. Улар томонидан ўтказилаётган давра суҳбати ва семинарларда, шунингдек, ёшларнинг сиёсий-ҳуқуқий билимини ошириш, уларни глобаллашув жараёнидаги ғоявий ва ахборот ҳуружларидан ҳимоялаш, «оммавий маданият»нинг салбий оқибатларидан огоҳ этиш билан боғлиқ мавзулар муҳокама этилмоқда.\n— Ҳар бир сиёсий партия жамиятда мустаҳкам ўрин эгаллаш, одамлар ишончини кўпроқ қозониш учун ҳаракат қилади. Албатта, таъкидлаганингиздек, бу жараёнда партия аъзоларининг сиёсий-ҳуқуқий онги, тафаккурини юксалтириш, ижтимоий-сиёсий жараёнларда иштирокини кучайтириш, фаол фуқаролик позициясини шакллантириш муҳим аҳамиятга эга. ЎзХДП тизимида ташкил этилган ахборот-маърифат хоналари фаолияти ушбу мақсадларга эришишда қандай ўрин тутмоқда?\n— Тажриба кўрсатмоқдаки, сиёсий партиянинг салоҳияти, аввало, унинг ходимлари ва аъзоларининг сиёсий-ҳуқуқий маданиятига боғлиқ. Ушбу жараёнда ахборот-маърифат хоналари ёки бурчакларининг аҳамияти катта бўлмоқда. Чунки ахборот-маърифат хоналарида партия Сайловолди дастуридан бошлаб, партиянинг олий ва юқори органлари қабул қилган ҳужжатлар, ижтимоий-сиёсий адабиётлар, услубий қўлланмалар ва матбуот нашрлари, жумладан, барча сиёсий партиялар газеталари бўлади. Партия ходимлари ёки янги аъзолар ахборот-маърифат хоналаридан мамлакатимиз ижтимоий-сиёсий ҳаётига оид янгиликлар, сиёсий партиялар фаолияти ҳақида кенг ахборот олиши мумкин.\nБугунги кунга келиб минтақавий, туман ва шаҳар партия кенгашлари ҳузурида ахборот-маърифат хоналари ёки бурчаклари фаолиятини йўлга қўйиш, уларни компьютер техникаси билан жиҳозлаш, компьютерларни интернетга улаш, адабиётлар базасини кенгайтириш масалаларига катта эътибор берилмоқда.\nЭнг муҳими эса ахборот-маърифат хоналари сиёсий ва фуқаролик маърифати тизимидаги ўқувларни, тарғиботчилар фаолиятини методик ва услубий жиҳатдан таъминлаш базаси бўлиб хизмат қилмоқда.\n— Ўзбекистон Халқ демократик партияси ижтимоий йўналтирилган бозор иқтисодиёти тарафдори эканини қатъий ва изчил маълум қилиб келмоқда. Бунда меҳнатга қобилиятли кишилар иш билан бандлигини таъминлаш ҳамда жисмоний имконияти чекланган инсонларни мақсадли ижтимоий ҳимоялашнинг самарадорлигини ошириш лозим, деб ҳисоблайди. Мамлакатимизда сайлов кампанияси қизғин тус олиб бораётган бугунги кунда табиийки, сайловчини партиянинг бу борадаги ташаббуслари қизиқтиради...\n— Бозор муносабатларига ўтиш жараёнида жамиятда ижтимоий барқарорликни таъминлаш долзарб масала ҳисобланади. ЎзХДП бунда алоҳида қўллаб-қувватлашга эҳтиёжманд кишилар манфаатини ҳимоя қилиш, уларнинг жамиятда ўз ўрнини топиб, оиласи фаровонлиги ошишига кўмаклашиш, бир сўз билан айтганда, аҳолининг манзилли ижтимоий ҳимоя қилинишига эришиш жуда муҳим аҳамиятга эга, деб ҳисоблайди.\nШундан келиб чиқиб, ўтган даврда партиямиз жамият ва давлатнинг алоҳида қўллаб-қувватлашига эҳтиёжманд аҳоли қатлами манфаатларини ҳимоя қилишга асосий эътиборни қаратди. Хусусан, партия ташаббуси билан республикамизнинг барча ҳудудларида ижтимоий-иқтисодий анжуманлар ташкил этилди. Аҳамиятли жиҳати, мазкур тадбирлар аниқ мақсадга йўналтирилди ва бунинг натижасида ҳудудларнинг ижтимоий-иқтисодий ривожланиши, янги иш ўринлари очилишида ЎзХДП иштироки амалий жиҳатдан янада кучайди.\nМасалан, 2011-2012 йиллар давомида ЎзХДП Марказий Кенгаши томонидан Марказий банк, «Микрокредитбанк» АТБ ҳамда қатор етакчи тижорат банклари, Меҳнат ва аҳолини ижтимоий муҳофаза қилиш вазирлиги билан ҳамкорликда амалга оширилган «Микромолиявий хизматлардан фойдаланиш орқали янги иш ўринларини очиш ва электорат бандлигини таъминлаш» лойиҳаси асосида бошланғич капитални шакллантириш ҳамда касаначилик ва оилавий тадбиркорликни бошлаш мақсадида 1216 нафар электоратимиз вакили тижорат банкларининг имтиёзли кредит олиш ҳуқуқини берувчи сертификатларини қўлга киритди. Кредитларнинг умумий қиймати 37,6 миллиард сўмни ташкил этди. Бунинг натижасида 2310 та янги иш ўрни яратилди.\nШу билан бирга, анжуманларда имконияти чекланган электорат вакиллари бизнес режа тузиш, кредит олиш ва ўз мустақил ишини бошлашига ёрдам бериш мақсадида уларга партия гуруҳлари бириктирилди.\nШунингдек, аҳолининг ижтимоий ҳимоясини кучайтиришда маҳалланинг ўрни тобора мустаҳкамланиб бораётганидан келиб чиқиб, ЎзХДП Марказий Кенгаши «Маҳалла — аҳолини манзилли ижтимоий қўллаб-қувватлаш маркази» лойиҳасини ишлаб чиқди ва мана беш йилдирки, ушбу ташаббусни муваффақиятли амалга оширмоқда. Бу йўналишда фуқаролик жамияти институтлари билан партиянинг ижтимоий шерикчилигини янада ривожлантириш масалаларига эътибор қаратилди.\nБу лойиҳадан кўзланган мақсад айнан электорат орасида ишлаш, унинг муаммоларини жойларнинг ўзида чуқур ўрганиш ҳамда уларга амалий жиҳатдан ечим топишдан иборат. Ўтказилган туркум давра суҳбатларида ўрганилган муаммолар ҳамда ижтимоий масалаларни ҳал этишга қаратилган таклифлар кейинги босқичлар — туман, вилоят, республика даражасида муҳокама этилди.\n2010-2014 йиллар давомида лойиҳа бўйича 4110 та тадбир ўтказилиб, 227457 нафар электорат вакили қамраб олинди. Ушбу тадбирлар доирасида ташкил этилган кўчма Жамоатчилик қабулхоналарига 14470 та мурожаат келиб тушган бўлса, уларнинг 11786 таси ижобий ҳал этилди.\nБундан ташқари фуқаролардан тушган мурожаатлар жойида ўрганилиб, уларда кўтарилган муаммолар ечими халқ депутатлари маҳаллий Кенгашларидаги партия гуруҳлари иштирокида 186 маротаба муҳокама қилинди. Вилоят, туман ва шаҳар Кенгашлари сессиялари кун тартибига эса электорат манфаати билан боғлиқ 80 дан ортиқ масала олиб чиқилди.\nШунингдек, партия фаоллари минтақаларда жойлашган бозорлардаги озиқ-овқат маҳсулотлари, коммунал соҳага оид, табиий газ, ичимлик суви, иссиқ сув таъминоти ҳамда транспорт хизматлари кўрсатишнинг ҳолати, нарх-наво ҳамда тўловларнинг ойма-ой мониторинги юритилганда аниқланган сунъий ўсишлар бўйича тегишли идораларга таҳлилий маълумотлар киритиб борилди.\nБироқ, партиямиз дастурий мақсадларини янада кенг тарғиб қилиш, ғоя ва мафкурасидан келиб чиқиб, амалий ишларни кучайтириш масалаларида айрим минтақавий партия ташкилотлари ва гуруҳлари сусткашликка йўл қўйди. Баъзи жойларда электорат таклифи асосида маҳаллий Кенгашлардаги гуруҳларимиз йиғилишларида муҳокама этилган масалалар сессиялар кун тартибига киритилмасдан қолди, депутатларимизда қатъият етишмади. Албатта, буларнинг барчасидан ўзимизга хулосалар чиқариб олишимиз зарур.\nПартиямизнинг эртага бўладиган қурултойида қабул қилинадиган Сайловолди дастурида белгиланган вазифаларнинг аҳамиятини жамоатчилик ўртасида кенг тарғиб қилишимиз керак бўлади. Одамлар ЎзХДП Дастурининг ҳаётийлиги, инсонпарварлик ғояларига йўғрилганидан қанча чуқур хабардор бўлса, тарафдорларимиз шунча кўпайди.


Дилноза Кубаева қайси ролидан уялишини айтди - Darakchi\nДилноза Кубаева қайси ролидан уялишини айтди\nШОУ-БИЗНЕС 05.04.2016, 15:44\nТеглар: Актриса, Фильм, Роль\nАктриса Дилноза Кубаева кино соҳасига эндигина кириб келаётганда ўзи суратга тушган фильмларни ҳотиржам томоша қила олмаслигини билдирди.\nХусусан “Shok.uz” сайти мухбирининг “ ‘Келгинди келин’ фильмида жуда замонавий образда чиққансиз, ҳозир нега ундай кийинмайсиз?” деган саволига Дилноза шундай жавоб берди:\n“Ҳозир ‘Келгинди келин’ фильмини кўрсам уялиб ўтираман. Тўғрисини айтаман, ўша пайтда энди чиқаётган актриса эдим. Ҳали бу катта майдонда довдираб юрган қизча бўлганман. Мен бунақа кийинмайман, деб талаб қила олмасдим. Образ шуни тақозо қилиши мумкин, тўғри. У қиз шунақа ўсган, лекин бизнинг ўзбекона қадриятлар, урф-одатлар деган нарсалар бор, муқаддас ҳис-туйғулар бор. Менталитет деган тушунчалар бор, шундан келиб чиқиб, бу образимдан уяламан”.


05:00 / 17.02.2017 1730 pdf Ўқиш режими + -\nТижорат инсониятнинг илк босқичларидан бери, дунё ва ҳаётнинг давом этиб келиши учун зарур бўлган касблардан бири экани шубҳасиз. Ана шундай улуғ мақомдаги касб ҳалол ва тўғрисўзлик ҳамда яхши ният ила адо этилса, у ибодат даражасига кўтарилади. “Тижорат ҳам ибодатдир” деганда шоир Расулуллоҳ соллаллоҳу алайҳи ва салламнинг қуйидаги ҳадиси шарифларини назарда тутган бўлса ажаб эмас. Абу Саид разийаллоҳу анҳудан ривоят қилинган ҳадиси шарифда Расулуллоҳ соллаллоҳу алайҳи ва саллам бундай деб марҳамат қилганлар:\nالتاجر الصدوق الأمين مع النبيين و الصديقين و الشهداء\n“Тўғрисўз, ишончли савдогар пайғамбарлар, сиддиқлар ва шаҳидлар билан биргадир!” (Имом Термизий ривояти, 3/1209).\nОламларга раҳмат қилиб юборилган Расули акрам, ҳабиби муҳтарам соллаллоҳу алайҳи ва саллам агар савдогарлар ва тижорат аҳли тўғрисўз бўлсалар, савдо ишларида ўзаро ишончга эга бўлсалар, уларнинг даражалари юксак бўлишини башорат қилмоқдалар. Пайғамбарларнинг, сиддиқ ва шаҳидларнинг даражалари қиёматда нақадар улуғ бўлиши ўз-ўзидан маълум. “Эъло ус-сунан”да айтилишича, тижоратда тўғри сўз бўлишлик ва омонатдор, ишончли бўлиш пайғамбарлар, сиддиқ ва шаҳидларнинг афъолларидандир. Шунинг учун ҳам тўғрисўз ва ишончли савдогарлар улар билан бирга бўладилар. Агар тожирларнинг ниятлари холис бўлмаса, фақат ўзини ўйлаб, ўзгаларни ўйламайдиган бўлса ёки кофир ва фосиқ бўладиган бўлса, Расулуллоҳ соллаллоҳу алайҳи ва саллам айтган бундай шарафга муяссар бўла олмайдилар.\nБинобарин, Расулуллоҳ соллаллоҳу алайҳи ва саллам савдогарларни пайғамбарлар, сиддиқ ва шаҳидларга ҳавас қилган ҳолда тўғрисўз ва ишончли бўлишларига тарғиб қилганлар. Бу йўлда ул зот доимо тарғибот ва ташвиқот ишларини шахсан ўзлари олиб борганлар. Керак ўринларда савдо аҳлини огоҳлантириб, қўрқитиб ҳам турганлар. Жумладан, Пайғамбар алайҳиссалом бир ҳайитда намозгоҳга чиқсалар, одамлар савдо-сотиқ билан шуғулланаётган эканлар. Уларга: “Эй, тижорат аҳли!” дея мурожаат қилдилар. Савдогарлар бошларини кўтариб, кўзларини Расулуллоҳ томонга қаратадилар. Шу вақтда Расулуллоҳ соллаллоҳу алайҳи ва саллам бундай деганлар:\nإن التجار يبعثون يوم القيامة فجارا الا من إتقى و بر و صدق\n“Қиёмат кунида савдогарлар ёлғончи гуноҳкор бўлиб тирилтириладилар. Фақат тақво қилган, яхшилик этган ва тўғри сўзлаган кимсалар бундан мустаснодир!” (Имом Термизий ривояти, 3/1210).\nСавдогарлар ва тижоратчилар Аллоҳдан қўрқиб, тақво билан иш юритишлари лозим. Доим яхшиликни кўзлаб иш қилишлари, одамларга, ғариб-бечораларга яхшилик қилиб туришлари керак. Энг муҳими, савдода тўғрисўз бўлмоқлари даркор.\nАбу Зарр ал-Ғифорий разийаллоҳу анҳудан ривоят қилинишича, Расулуллоҳ соллаллоҳу алайҳи ва саллам бундай деб марҳамат қилганлар:\nثلاثة لا ينظر الله اليهم يوم القيامة و لا يزكيهم و لهم عذاب أليم. قلت من هم يا رسول الله فقد خابوا و خسروا قال: المنان، و المسبل إزاره، و المنفق سلعته بالحلف الكاذب\n“Қиёмат кунида Аллоҳ уч нафар кимсага назар солмайди ҳам, уларни покламайди ҳам. Уларга аламли азоблар бор!”. Шунда “Эй, Расулуллоҳ! Адашган ва хатоликк йўл қўйиб, зиёнга учраган бу кимсалар кимлар?” деб сўрадим. Расулуллоҳ соллаллоҳу алайҳи ва саллам дедилар: “Миннат қилувчи, иштонини судраб юрувчи, матосини ёғлон қасам билан берувчи” (Имом Термизий ривояти, 3/1211).\nМазкур ҳадиси шарифда яхшилигини доим миннат қиладиган, кибру ҳаво билан кийимини ерга судраб юрадиган, нарсасини ёлғондақа қасам билан сотувчи кимсаларнинг қиёматдаги аҳволлари баён қилинмоқда. Бу йўл билан ана ўша жирканч ишлардан ҳазар қилиш лозимлиги англатилмоқда.\nСавдода тўғрисўз бўлиш жуда қийин ишдир. Бунинг учун савдогарлар доим Аллоҳни унутмасликлари, ҳамиша огоҳ туришлари, ўзларининг оғизларидан чиқаётган гап-сўзларга эътиборли бўлмоқлари лозим бўлади. Бу жиҳатни Расулуллоҳ соллаллоҳу алайҳи ва саллам ҳам чуқур англаганлари боис унинг сабабларидан умматларини огоҳлантирганлар. Қайс ибн Ғараза разийаллоҳу анҳунинг айтишича, Расулуллоҳ соллаллоҳу алайҳи ва саллам даллол ва савдода воситачи бўлувчиларнинг олдига чиқиб, уларга қарата бундай деганлар:\nيا معشر التجار! إن الشيطان و الإثم يحضران البيع، فشوبوا بيعكم بالصدقة\n“Эй, савдогарлар жамоаси! Шайтон ва гуноҳ савдо-сотиқда ҳозир бўлиб турадилар. Шунинг учун савдонгизни садақа билан аралаштириб туринглар!” (Имом Термизий ривояти, 3/1208).\nМазкур ҳадиси шарифда савдо-сотиқда шайтон ҳозир бўлиб туриши билинмоқда. Унинг савдода ҳозирлиги савдогарларни йўлдан уриш учун бўлиши ўз-ўзидан маълум. Савдогарлар шайтондан ҳазир бўлиб, унинг савдо устида бўлиши мумкинлигидан огоҳ бўлиб савдо-сотиқ ишларини юритмоқлари даркор бўларкан. Акс ҳолда, шайтоннинг гапига киргани эвазига, озгина маблағ билан бирга гуноҳни ҳам ундириши мумкин экан. “Садақа радди бало” даганларидек, савдодан орттирган бойлигидан садақа ва эҳсон қилиб туриш шайтон ва гуноҳдан сақланиш кафолати экан. Демак, саховатли бойларни шайтоннинг васвасасига йўлиқишлар ва уларни йўлдан оздириши мумкинлиги камаяр экан.\nРасулуллоҳ соллаллоҳу алайҳи ва саллам айтганларидек, тўғрисўз ва ишончли савдогар бўлиш қиёматдаги даражаларнинг юксаклигига кафолатдир!\n05:00 / 17.02.2017 2390\n2708 05:00 / 17.02.2017\n2026 05:00 / 17.02.2017\n2562 05:00 / 17.02.2017\n3333 05:00 / 17.02.2017


«Реал»нинг собиқ президенти: «Перес жамоада қолса, бундан Барселонадагилар фақат хурсанд бўлишади»\n11:39 / 01.04.2016\n«Реал» жамоасининг собиқ президенти Рамон Кальдерон ўзидан кейин жамоага раҳбар бўлган Флорентино Переснинг ишига муносабатини билдириб ўтди.\n«Перес қимматбаҳо футбол стикерларини ёқтиради, бундай стикерларни у бошқаларнинг пулига сотиб олади. Унда стикерлар учун альбом бор, лекин у янги наклейкани қайерга ёпиштиришни билмайди.\nУнда кейинги 10 мавсум давомида атиги битта мавсумни муваффақият билан якунлади. Бу жиддий муаммо. Бундан кейин нима бўлишини ҳеч ким билмайди.\n«Реал» демократик жамоа бўлганди. Раҳбарият аъзоларидан исталган бири президент бўла оларди. Кейинги йилларда эса Перес диктатураси ўрнатилди. Агар сен Флорентино Перес Родригес бўлмасанг, ҳеч иш қила олмайсан.\nКейинги 10 йил давомида у минглаб миллион евроларни сарфлади ва атиги бир марта Испания чемпионлигини қўлга киритди. Бу хулоса эмас, факт. У ўз ўрнида қоладиган бўлса, бу Барселонадагиларга хурсандчилик улашаверади», – дейди Кальдерон.


ЎзА - “Телерадиоэшиттиришлар тўғрисида”ги қонун лойиҳаси телевизион бозор тенденцияларини ҳисобга олиши керак\n“Пойтахт” бизнес марказида телерадиоэшиттиришлар соҳасининг ҳуқуқий асосларини янада ривожлантиришга бағишланган давра суҳбати бўлиб ўтди.\nЎзбекистон Республикаси Олий Мажлиси Қонунчилик палатаси депутатлари, Адлия вазирлиги, Ўзбекистон Республикаси Президенти ҳузуридаги Стратегик ва минтақалараро тадқиқотлар институти, Миллий телерадиокомпания, Электрон ОАВ миллий ассоциацияси вакиллари, маҳаллий телеканаллар раҳбарлари, алоқа ва телерадиоэшиттиришлар муаммоларига ихтисослашган олим ва юристлар телевизион бозоридаги тенденцияларни муҳокама қилиш ва “Телерадиоэшиттиришлар тўғрисида”ги қонун лойиҳасини такомиллаштириш учун ўз таклифларини киритиш мақсадида бу ерга жам бўлди.\nТадбирда Ўзбекистон Республикаси Олий Мажлиси Қонунчилик палатаси Инновацион ривожланиш, ахборот сиёсати ва ахборот технологиялари қўмитаси раиси Илҳом Абдуллаев “Телерадиоэшиттиришлар тўғрисида”ги қонуннинг мақсадлари ҳақида сўзлаб берди. Унинг таъкидлашича, мазкур қонун лойиҳаси замонавий телевизион бозордаги барча талабларни ҳисобга олади ва мамлакатимиз телевидениесини ривожлантиришга тўсқинлик қилаётган қатор муаммоларни ҳал этишга хизмат қилади.\nБугунги кунда ушбу қонун лойиҳаси олтита боб, 38 та моддадан ташкил топган бўлиб, меъёрий-ҳуқуқий ҳужжат лойиҳаларини муҳокама қилиш regulation.gov.uz порталида кенг жамоатчилик муҳокамасига қўйилган. Унда ҳар ким мазкур қонун лойиҳасини такомиллаштиришга қаратилган таклиф ва мулоҳазаларини қолдириши мумкин.\nЯнги қонун бир неча йил давомида маҳаллий телевидениени ривожлантириш йўналишларини белгилаб беради. Чунки унда Ўзбекистон ҳудудида эфир, кабель, спутник, IP-TV, ОТТ технологиялари ва трансляциянинг бошқа турлари орқали миллий ва хорижий телерадиоканалларини шакллантириш ва тарқатиш соҳасидаги ягона тамойиллар ва қоидалар мустаҳкамлаб қўйилган. Бир вақтнинг ўзида у телевидение ва радиоэшиттиришлар хизматлари истеъмолчиларининг холис ва ишончли маълумотдан фойдаланиш ҳуқуқлари ҳимоя қилинишини таъминлаш, телерадиодастурлар яратиш ва тарқатишнинг барча босқичларида демократик ва фикрлар хилма-хиллиги тамойилларига амал қилинишини кафолатлайди.\nЭътиборли жиҳати шундаки, янги қонун маҳаллий телеканаллар ва радиоканаллар фаолиятида қўлланибгина қолмай, айни дамда Ўзбекистон ҳудудида ўз фаолиятини юритаётган хорижий телерадиоканаллар ишини ҳам тартибга солади.\nҚонун чиқарувчиларнинг айнан мазкур ташаббуси тадбирда иштирок этган Миллий телерадиокомпания ва маҳаллий телеканаллар вакилларининг қизғин баҳс-мунозарасига сабаб бўлди. Ўзбекистонда фаолият юритаётган маҳаллий ва хорижий телеканаллар реестрини тузиш зарурлиги қайд этилди. Бундан ташқари, телевидение ходимлари телевидение хизматлари ишлаб чиқарувчилари ва етказиб берувчилар ўртасидаги ўзаро муносабатларни тартибга солувчи қонунчилик асосларини ишлаб чиқиш зарурлиги бўйича фикр алмашдилар. Улар шунингдек, маҳаллий телеканаллар аудиториясига таъсир кўрсатаётган замонавий интернет-технологияларнинг ривожланаётгани уларни хавотирга солаётганини маълум қилди. Бу муаммо Қозоғистон мисолида атрофлича кўриб чиқилди. У ерда ҳар йили хорижий веб-манбалар тобора оммалашиб бораётгани сабабли, Қозоғистон телеканаллари аудиторияси кескин камайиб кетмоқда. Аксарият ўзбек телеканаллари интернет тармоғида IP-TV технологиялари ёрдамида трансляция қилинаётганини ҳисобга олиб, мутахассислар томонидан ушбу инновацияларнинг фойдали ва зарарли томонлари муҳокама қилинди.\nТадбир иштирокчилари, шунингдек, қонун лойиҳасида ўзлари учун алоҳида аҳамиятга эга бўлган моддаларни ажратиб кўрсатдилар.\nШундай қилиб, янги қонун қабул қилинганидан сўнг, давлат, хусусий, ижтимоий ва хорижий теле ва радио ташкилотлар миллий телерадиоэшиттиришлар тузилмасига киради. Қонун лойиҳасига мувофиқ, юридик шахслар ва Ўзбекистон фуқаролари ахборот тарқатувчи ташкилотни таъсис қилиш ҳуқуқига эга бўлади. Айни дамда хорижиий муассиснинг улуши 30 фоиздан ошмаслиги керак бўлади.


Аллоҳ учун дўст-биродар бўлинг – Imom Buxoriy xalqaro ilmiy-tadqiqot markazi\nHome / МАҚОЛАЛАР / Аллоҳ учун дўст-биродар бўлинг\nАллоҳ учун дўст-биродар бўлинг\n19/09/2018\tМАҚОЛАЛАР 175 кўрилган\nМусулмон киши диндош биродарларига ёрдамини аямайди. Унинг қийинчилигини бартараф этишга, унга бошқа тарафлардан келадиган жабру-зулмни қайтаришга ҳаракат қилади. Унга суянилганида ишончни оқлайди. Чунки динимизнинг амри шундай. Биродарини таҳқирламайди, унинг устидан кулмайди, истеҳзо этмайди.\nИсломда инсонни камбағал, мискин, кучсиз бўлганлиги учун ҳақоратлаш, ҳақир кўриш жуда ёмон одат ҳисобланади. Чунки ҳамма ҳам Аллоҳнинг бандаси. Фақат бирисини чиройлироқ, бойроқ, иккинчисини кучсизроқ, камбағалроқ яратган. Мўмин-мусулмонларнинг вазифаси биродарини таҳқирлаш эмас, балки унга ёрдам бериб дуосини олишдир. Зеро, кўнгиллар нозик бўлади. Фақир мўминлар ўз тақдирларига рози бўлганларидан Ҳақ наздида уларнинг қадр қийматлари баланд. Дуолари ҳам мустажобдир. Агар мўмин-мусулмон биродарлар ўртасида келишмовчиликлар, зиддиятлар пайдо бўлса, зудлик билан ислоҳ қилишга ўтмоқ керак. Шунинг учун ҳам, оятда Аллоҳ таоло;\n«Бас икки биродарингиз ўртасини ислоҳ қилинг», деб таъкидламоқда.\nАлбатта, урушганларнинг ўртасини, ислоҳ қилиш осон эмас. Турли ҳолатлар келиб чиқиши мумкин. Шунинг учун ҳам, ислоҳ қилмоқчи бўлган киши узига Аллоҳнинг тақвосини қурол қилиб олиши зарур. Фақат шундагина адолат билан иш тутишга муяссар бўлади. Оятнинг охиридаги амр шунинг учун келтирилган: Ҳақиқий дўстлик қандай бўлишини, дарҳақиқат, саодат асри бўлмиш, Пайғамбаримиз (с.а.в) даврида муҳожирлар ва ансорларнинг ҳаётидан билиб олиш мумкин.\nВақтики, муҳожирлар Маккадан ҳижрат қилганларида, уларнинг кўпчиликларида молу мулклари қўл остиларида йўқ эди. Чунки улар мушрикларнинг ёмонлиги дастидан яширинча қочиб қутулиб қолган эдилар. Шунинг учун Мадиналик саҳобалар Маккалик саҳобаларга ёрдам қўлини чўздилар. Улар шунчалик даражада муҳожирларга меҳр кўрсатдиларки, ҳаттоки, уйларини иккига бўлиб, қўл остиларидаги барча нарсани тенг ярмини уларга бердилар. Бўлмаса уларда на қариндошлик ришталари бор эди, на олдин улар бир-бировларини кўрган эдилар. Уларни фақат бир ришта узвий боғлаб турарди, у ҳам бўлса илоҳий иймон риштаси, яъни Аллоҳ таолонинг дини бўлмиш Ислом дини тутарди.\nДарҳақиқат, ҳақиқий мусулмон ҳаёти фаришталарнинг ҳаётидек соф ва покизадир. Ҳақиқий мусулмон ҳаммага фойдаси тегадиган мусулмондир. Ўзи яхши кўрган нарсани бошқа одам учун ҳам лозим кўриш дин мезонидир.\nМўмин кишининг дўстига бўлган муносабати кайфияти қандай бўлиши керак. Бу ҳақда Расулуллоҳ (с.а.в.) ўзларининг муборак ҳадиси шарифларида шундай маҳамат қиладилар: “Мўминлар ўзаро бир-бирларига дўстлик, эзгулик ва меҳрибонлик кўрсатишларида бир тана бўлиб, унинг бир аъзоси бетобликдан оғриса, қолган аъзолари ҳам бедор ва нотинч бўлгани кабидир”.\nАллоҳ таоло Қуръони каримда мўминлар бир-бирларига дўст ва биродар эканини шундай тарифлайди:\nЯъни: “Мўминлар ва мўминалар бир-бирларига дўстдирлар: (одамларни) яхшиликка буюрадилар, ёмонликдан қайтарадилар” (Тавба, 71).\nАбу Ҳурайра (р.а.)дан ривоят қилган ҳадисда Расулуллоҳ (с.а.в.): “Эй Аллоҳнинг бандалари, биродар бўлинглар. Мусулмон мусулмон билан ака-укадир. Унга зулм қилмайди, ҳақир санамайди ва хўрламайди. Тақво бу ерда деб қалбларига уч марта ишора қилдилар”. Яна: “Мусулмон биродарини ҳақир санамоғи унинг ёмонлигига кифоя қилади. Ҳар бир мусулмоннинг бошқа бир мусулмон қони, моли ва обрўсига тажоввуз қилмоғи ҳаромдир”, дедилар. (Имом Муслим ривояти).\nМўминлар ана шундай бир-бирларига дўст бўлиб, тотувликда, аҳилликда ҳаёт кечириб, бир-бирларига чиройли муносабатда ўзаро меҳр кўрсатиб, бир-бирига ёрдам қўлини чўзсалар, жамият файзли ривожланади, тинчлик тотувлик барқарор бўлади.\nИслом ҳамиша инсонларнинг ўзаро дўст-аҳил яшашларини истайди. Ҳар бир шахс жамият манфаати ва саодати йўлида жон куйдирмоғи лозим. Ўшанда адолат қарор топади, кўнгиллар хотиржамлик туяди ва биродарлик ришталари мустаҳкамланиб, аҳиллик кучаяди.\nХазорасп тумани “Шайх Ҳусайн бобо” масжиди имом хатиби


Qalampir.uz - Ўзбекистон Chevrolet ҳамда Ravon брендлари савдо тизимини ривожлантиради\nЎзбекистон Chevrolet ҳамда Ravon брендлари савдо тизимини ривожлантиради\n20:22, 26.10.2017 Жамият\nЯнги ташкил этилган “GM Ўзбекистон Альянси” Ўзбекистон автосаноатининг келажакдаги тараққиётини таъминлаш ҳақида фаолият юритади.\n“Ўзавтосаноат” АЖ ҳамда GM компанияси янги “GM Ўзбекистон Альянси”ни ташкил этиш бўйича қарор қабул қилди. Бу Ўзбекистоннинг ўсиб бораётган автомобиль саноатининг талабларига жавоб берадиган янги ҳамкорлик платформаси саналади. “Ўзавтосаноат” АЖ ҳамда GM компанияси Chevrolet ҳамда Ravon брендлари остида савдони ривожлантиради.\nБу ҳақда “GM Uzbekistan” компаниясининг жамоатчилик билан ишлаш хизмати таҳририятимизга йўллаган мактуби орқали маълум қилган.\n“GM Ўзбекистон Альянси” доирасида “Ўзавтосаноат” АЖ ҳамда GM компанияси Ўзбекистонда автомобиллар ва двигателларини ишлаб чиқариш ҳамда ички ва ташқи бозорда Chevrolet ва Ravon брендлари остида автомобиль савдоси бўйича ҳамкорликни давом эттиради.\n2007 йилдан буён “Ўзавтосаноат” ва GM компаниясининг ўзаро ҳамкорлиги автомобиль ишлаб чиқариш ҳажмини икки баробарга ошишини таъминлади. Ҳамкорлик доирасида маҳаллий етказиб берувчилар тармоғини кенгайтириш, маҳаллий ходимларнинг салоҳиятини ошириш, ички ва ташқи бозорлардаги мижозларга юқори сифатли автомобиллар етказиб бериш бўйича кенг кўламдаги ишлар амалга оширилди.\n“Ўзавтосаноат” АЖ ва GM компаниясининг фикрча, муносабатларнинг янги шаклига ўтиш сўнгги 10 йил давомидаги соҳанинг ривожи ва унинг салоҳиятини ошганлигини акс эттиради.\nТомонлар янги турдаги маҳсулотларни ўзлаштириш бўйича тасдиқланган лойиҳалар устида ишлашда давом этади. “GM Ўзбекистон Альянси” доирасида томонлар МДҲ ва янги бозорларда экспортни кенгайтириш масалаларини ўрганишади. Альянс, шунингдек, GM компанияси автомобиль технологиялари ва ноу-хауларидан фойдаланиш тизимининг сифатини таъминлайди.\n“Соҳанинг мустаҳкамланаётганини инобатга олган ҳолда ҳозир Альянсга ўтишнинг айни вақти. GM компанияси Ўзбекистонда қолади ва мамлакатдаги автомобиль саноати ривожига ўз ҳиссасини қўшишда давом этади”, дейди GM Operations Uzbekistan раҳбари жаноб Хектор Вильярреал.\nИкки томоннинг Альянсга ўтиши — бандлик даражасига ёки автомобиль ҳамда двигателлар ишлаб чиқариш ҳажмига таъсир қилмаслигини тасдиқлайди.\nGM компанияси Ўзбекистонда автомобиль ва двигателлар ишлаб чиқариш учун бутловчи қисмларни етказиб беришни ҳамда Ўзбекистон автосаноатини консультатив ҳамда техник кўмак беришга йўналтирилган янги ташкил топаётган GM Advisory Services компанияси орқали қўллаб-қувватлашда давом этади.\nТеглар:“Ўзавтосаноат” АЖ “GM Uzbekistan” компанияси “GM Ўзбекистон Альянси” Chevrolet ҳамда Ravon брендлари\nВидео: Ражаб Тойиб Эрдўған Абдулла Ориповнинг шеърини турк тилида ўқиди


Сеҳргарлик – Islom Nuri\n«Етти ҳалок қилувчилардан сақланингиз»\nسلسلة اجتنبوا السبع الموبقات\nМаълумки, аввалги суҳбатимиздан бошлаб Бухорий, Муслим, Абу Довуд ва Насоий Абу Ҳурайра розияллоҳу анҳу орқали Расулуллоҳ соллаллоҳу алайҳи ва салламдан ривоят қилган қуйидаги ҳадисни шарҳлаб бораётган эдик:\nРасулуллоҳ соллаллоҳу алайҳи ва саллам: «Еттита ҳалок қилувчи (гуноҳлар)дан сақланинглар!», дедилар. «Ё Расулуллоҳ, улар қайсилар?», деб сўрадилар. «Аллоҳга ширк келтириш, сеҳргарлик, ноҳақ одам ўлдириш, етимнинг молини ейиш, судхўрлик, жанг пайтида ортга қочиш, покиза ва фаҳшдан бехабар мўмина аёлларни бузуқлик билан туҳматлаш», дедилар.\n«Етти ҳалок қилувчи гуноҳлар» силсиласидан бугунги суҳбатимиз сеҳр ва сеҳргарлик мавзусида бўлади.\nСеҳр – унда ҳақиқат хурофотга, илм кўзбоғловчиликка, сабаб ва омиллар ғараз ва мақсадларга аралашиб, айқаш-уйқаш бўлиб кетган қизиқ бир оламдир.\nУ – содда дилларни ўзига маҳлиё қилиб оладиган, гўл ва содда кишиларни оҳанграбодек тортадиган зоҳири гўзал ва жозибадор, бироқ ботини ақлли кишилар ундан жирканадиган, мунаввар қалб ва соғлом табиат эгалари ундан юз ўгирадиган ифлос ва бадбўй оламдир!!\nСеҳр тарихи зим-зиё зулмат тарихидир!!\nУ – инсу жин шайтонлари Аллоҳнинг бандаларини шу билан адаштирадиган ва шу\nтуфайли куфр, ширк ва залолат жиноятига тортадиган шайтоний алдовдир!!\nАллоҳ йўлидаги дўстларим! Бизнинг тараққиёт асримизга келиб, сеҳр ва сеҳргарларга нисбатан қарашлар хатарнок тус олди.\nБашарият қуп-қуруқ моддий ҳаётдек улкан балога гирифтор этилиши ортидан қалблар тошдек қотиб кетди! Жуда кўп инсонларнинг руҳларида оқиб турган эзгулик чашмалари қуриб қолди!\nРуҳий-маънавий муаммо ва тугунлар асрнинг белги-аломатига айланди.\nКўнгил роҳати ва қалб хотиржамлигини йўқотган жуда кўп кишилар сеҳргар ва кўзбоғловчиларга мурожаат этадиган бўлдилар!\nЕчимига руҳиятшунос олимлар ва социология илми устозлари ожизлик қилган\nмуаммоларига ечимни улар ҳузуридан қидирадиган бўлдилар! Ва бу ишлари билан гўё\nкун тиғидан қочиб, ўзларини олов ичига ургандек бўлдилар!\nУшбу мавзунинг муҳимлигини ҳисобга олиб, Аллоҳнинг изни билан иккита суҳбатни шу мавзуга бағишлаш ниятидамиз. Суҳбат мавзуси қуйидаги моддалардан иборат бўлади:\nБиринчи: Сеҳрнинг луғавий ва истилоҳий таърифи.\nИккинчи: Сеҳрнинг моҳияти ва турлари.\nУчинчи: Пайғамбар соллаллоҳу алайҳи ва салламни сеҳрлашганми?\nТўртинчи: Сеҳрнинг ҳукми ва сеҳргарнинг жазоси.\nБешинчи: Сеҳрдан сақланиш йўллари.\nДиққат-эътибор билан қулоқ солишингизни умид қиламан. Зеро, мавзу айтиб ўтганимиздек, ўзига хос аҳамиятли мавзулардан саналади.\nБиринчи: Сеҳрнинг луғавий ва истилоҳий таърифи\n«Сеҳр» (السحر) сўзи араб тилида ҳар қандай сабаби махфий нарсага истеъмол қилинади.\nАбу Убайд айтганидек, сеҳрнинг асли бир нарсани ўз ҳақиқатидан бошқага буриб юборишдир. Аллоҳ таоло айтганидек: «Бас қандай алданмоқдадирсизлар?!» (Муъминун: 89). Яъни, қаёққа бурилиб кетмоқдасизлар?!\nБуриб юбориш кўзга нисбатан бўлиши, яъни кўзбойлоқчилик бўлиши мумкин, у ҳолда кўз нарсаларни ўз ҳақиқатидан бошқача кўрадиган бўлади.\nЁки у қалбга нисбатан бўлиши, яъни муҳаббатни нафратга, ёки аксинча, нафратни муҳаббатга айлантириб қўйиши мумкин.\nЁки буриб юбориш ҳалол сўз билан бўлиши ҳам мумкин, буни баён, яъни сўздаги маҳорат деб аташ мумкин.\n«Саҳиҳул Бухорий»да ва бошқа ҳадис тўпламларида келтирилган, Абдуллоҳ ибн Умар розияллоҳу анҳумодан ривоят қилинган ҳадисда Расулуллоҳ соллаллоҳу алайҳи ва саллам айтганларидек: «Албатта, баёнда (яъни сўзлашда) ҳам сеҳр бор» (Бухорий: №5767, Муватто: 2/986, Абу Довуд: №5007, Термизий: №2029, Муслим: №869).\nСеҳрнинг уламолар истилоҳидаги таърифи:\nАл-Фахрур-Розий тафсирида айтади: «Билингки, сеҳр лафзи шариат урфида ҳар қандай сабаби махфий ва ўз ҳақиқатидан бошқача хаёл қилинадиган ва алдов йўлида кетадиган нарсаларга хосдир».\nИмом Жассос ва бошқалар ҳам сеҳрни шундай таърифлаганлар. Улар фикрича, сеҳрнинг ҳақиқати йўқ, у йўқ нарсани хаёлда бор қилиб кўрсатишдир.\nИмом Ибн Қудома «Ал-муғний» китобида сеҳрга шундай таъриф беради: «Сеҳр – тугун (боғлаш), жоду ва у (яъни сеҳргар) айтадиган ва ёзадиган сўз ё қиладиган амалки, у сеҳр қилинган кишининг баданига ё қалбига ё ақлига билвосита таъсир қилади. Сеҳр ҳақиқатан бор нарсадир. Баъзи сеҳрлар ўлимга олиб келади, баъзиси касал қилиб қўяди, баъзиси эрни аёлидан (яъни жинсий алоқадан) тўсиб қўяди, баъзиси эр-хотинни ажратиб юборади ё бирига иккинчисини ёмон кўрсатиб қўяди ё икки киши ўртасида севги-муҳаббат пайдо қилади…».\nШу ўринда биз сеҳр, каромат ва мўъжиза ўртасини фарқлаб олишимиз керак бўлади.\nСеҳр сеҳргар билан шайтон ўртасидаги ўзаро келишув бўлиб, бу келишувга кўра, сеҳргар шайтонга куфр, ширк ва ҳаром ишларни қилади, бунинг муқобилида шайтон унга ўзи истаган сеҳр ишларида ёрдам ва мадад беради. Сеҳргарнинг Аллоҳга куфри ва шайтонга ибодати нақадар кучайса, шайтон ҳам унга шу қадар кўпроқ итоатли бўлади.\nКаромат эса фақат валийларда бўлади.\nМўъжиза эса фақат пайғамбарларда бўлади.\nШайхулислом Ибн Таймия айтганидек, улар ичида муштарак нарса шуки, ҳаммасида ҳам ғайриоддий иш содир бўлади.\nИккинчи: Сеҳрнинг моҳияти ва турлари\nСеҳрнинг луғавий ва истилоҳий маънолари билан танишиб олганимиздан сўнг, энди сеҳрнинг моҳияти ҳақида тўхталамиз.\nИмом Қуртубий айтади: «Аҳли сунна ва жамоанинг мазҳаби шуки, сеҳр собит ва унинг ҳақиқати бор. Бунга «аҳлул-ҳалли вал-ақд» (яъни, сўзлари мўътабар бўлган улуғ имомлар) бўлмиш, улар билан ижмоъ ҳосил бўладиган олимлар ижмоъ-иттифоқ қилганлар. Уларнинг иттифоқлари олдида мухолифларга эътибор йўқдир» (Тафсирул Қуртубий: 2/46).\nИмом Нававий айтади: «Баъзи асҳобларимиз – яъни шофиийлар – сеҳрни ҳақиқати йўқ ва хаёлий нарса, дейишади. Тўғри гап шуки, сеҳрнинг ҳақиқати бор, бу ҳақда жумҳурнинг фикри қатъий, уламолар оммаси шу фикрда, Қуръон ва саҳиҳ, машҳур Суннат ҳам шунга далолат қилади» (Нававий: «Равзатут-толибийн: 9/346).\nСеҳр хаёлий нарса, унинг ҳақиқати йўқ, деб айтувчилар Аллоҳ таолонинг қуйидаги сўзларини далил қиладилар:\n«(Улар қўлларидаги асо ва ипларини ташлаган эдилар) баногоҳ иплари ва асолари сеҳр қилганлари сабабли (Мусога) юриб кетаётгандек туюлди» (Тоҳа: 66).\n«У (Мусо): «Сизлар ташланглар», деди. Бас, улар ташлаганларида одамларни кўзларини бўяб даҳшатга солиб қўйдилар ва зўр сеҳр кўрсатдилар» (Аъроф: 116).\nУлар ушбу оятларни далил қилиб, сеҳргарлар нарсаларнинг ҳақиқатини ўзгартиришга, масалан тошни олтинга, қоғозни пулга айлантиришга ҳеч қачон қодир бўлмайдилар, агар бунга қодир бўлишганида, энг бой одамларга айланишган бўлар ва одамларнинг пулларини ботил йўл билан ейиш учун бундай ҳийлалар қилиб ўтиришга эҳтиёжлари бўлмас эди, дейдилар.\nБундан ташқари, улар, агар сеҳргарлар бунга қодир бўлишса эди, ҳақ ботил билан, сеҳр мўъжиза билан аралашиб кетган бўларди, дейдилар.\nЖумҳур аҳли илмлар ҳам сеҳрнинг ҳақиқати борлигига ва унинг хаёлий нарса эмаслигига Китоб ва саҳиҳ суннатдан далиллар олиб келадилар. Жумладан:\n«Ва Сулаймон давридаги шайтонлар (жинлар) айтган нарсаларга эргашадилар. Сулаймон кофир эмас эди, балки одамларга сеҳр ўргатадиган шайтонлар кофир эдилар. Бобилдаги Ҳорут ва Морут номли фаришталарга туширилган нарсаларга эргашадилар.— Ҳолбуки, у фаришталар: «Биз фақатгина фитнамиз (яъни одамларни алдаб имтиҳон қилиш учун юборилганмиз), бас, (биз айтган нарсаларни қилиб) кофир бўлиб қолма», демасдан туриб ҳеч кимга ҳеч нарса ўргатмас эдилар.— Ва ўшалардан (Ҳорут ва Морутдан) эр-хотиннинг ўртасини бузадиган нарсалар ўрганадилар. (Лекин) улар (яҳудийлар) Аллоҳнинг изнисиз ҳеч кимга зарар етказа олмайдилар. Ва ҳеч фойдасиз, билъакс зарарли нарсаларни ўрганадилар. Ахир (Аллоҳнинг китоби ўрнига сеҳрни) алмашган кимсаларга Охиратда ҳеч қандай насиба йўқ эканини билган эдилар-ку. Жонларини нақадар ёмон нарсага (яъни Охиратдаги маҳрумликка) сотганларини билсалар эди» (Бақара: 102).\nҲақ таборака ва таоло ушбу Қуръон оятларида шайтонлар одамларга сеҳр ўргатишини ва одамлар улардан сеҳр ўрганишларини айтади.\nАгар сеҳр ҳақиқатан бор бўлмаса, улар одамларга нимани ўргатишади?!\nҚуръон оятлари очиқ баён қилишича, сеҳргар ўз сеҳри билан эр-хотин ўртасини ажратиб ташлайди.\nУлар Аллоҳ таолонинг: «Тугунларга дам солувчи (жодугар)ларнинг ёмонлигидан… паноҳ беришини сўраб илтижо қилурман» (Фалақ: 4) оятини ҳам далил қиладилар.\nТугунларга дам солувчи аёллар сеҳр қилиб, унга дам урадиган сеҳргар хотинлардир.\nЖумҳур уламо, агар сеҳрнинг ҳақиқати бўлмаганида, Аллоҳ таоло ундан паноҳ сўрашга буюрмаган бўларди, демак, ундан паноҳ сўрашга буюрганлиги сеҳрнинг воқеъда таъсири борлигига далил бўлади, дейдилар.\nИбнул Қаййим айтади: «Касаллик, оғирлик (юк босиш), ақл(дан озиш), яхши кўриш, ёмон кўриш, қон кетиш каби асоратлар келтириб чиқарадиган сеҳр бор нарсадир, уни ҳамма одамлар билади».\nУларнинг энг катта далиллари Расулуллоҳ соллаллоҳу алайҳи ва салламга сеҳр қилинганлик воқеасидир. Қуйироқда бу ҳақда алоҳида тўхталиб ўтамиз, иншооллоҳ.\nУшбу хилоф ҳақида сўз юритарканмиз, бир нарсани яхши билиб олишимиз лозим. Яъни, сеҳрнинг ҳаммаси ҳақиқат, деб айтувчилар ушбу масалада тўғриликдан четланиб кетганлар.\nШу билан бирга, сеҳрнинг ҳаммаси хаёлий ва ҳақиқати бўлмаган нарса, дейдиганлар ҳам тўғриликдан четланиб кетганлар.\nТаҳқиқ шуки, сеҳрнинг бир неча тури мавжуд бўлиб, улардан баъзиси ҳақиқат, баъзиси эса хаёлийдир.\nҲақиқий сеҳр – сеҳргар уни амалга оширишда жин ва шайтонларга суянадиган, юлдузлар ва уларнинг ўринларига сиғинадиган сеҳрдир.\nСеҳргарнинг куфри қанчалик зиёдалашса, жин ва шайтонлар унга шунчалик кўп итоат қилишади.\nВоқеликда ҳақиқати мавжуд бўлмаган хаёлий сеҳр эса кўз бойлашга қурилган алдов бўлиб, унинг таъсирида кўзларга бир нарса ўз ҳақиқатидан бошқача бўлиб кўринади.\nҲофиз Ибн Ҳажар айтади:\nФиръавн сеҳргарларининг сеҳри шу турдаги сеҳр эди. Қуръоний оятлар унинг хаёлий нарса ва кўз бойлоғичлик бўлганини очиқ баён қилиб келган. Аллоҳ таоло айтади: «(Улар қўлларидаги асо ва ипларини ташлаган эдилар) баногоҳ иплари ва асолари сеҳр қилганлари сабабли (Мусога) юриб кетаётгандек туюлди» (Тоҳа: 66).\nАллоҳ таоло айтади: «У (Мусо): «Сизлар ташланглар», деди. Бас, улар ташлаганларида одамларни кўзларини бўяб даҳшатга солиб қўйдилар ва зўр сеҳр кўрсатдилар» (Аъроф: 116).\nЧунки, сеҳрнинг одамлар кўзларини бўяб қўйганлиги уларнинг кўзлари ҳақиқатда бўлмаган нарсани кўргандек бўлганига далолат қилади.\nШундан хулоса қиламизки, сеҳр ҳақиқий ва хаёлийга бўлинади.\nШу ерда бир савол ўртага чиқади: Пайғамбар соллаллоҳу алайҳи ва салламга ҳақиқатан сеҳр қилинганми?\nБухорий, Муслим, Аҳмад, Ибн Можа, Насоий, Байҳақий ва бошқалар бир неча йўллардан ва бир неча саҳобалар орқали бу ҳақда ҳадис келтирганлар. Биз қуйида келтирадиган ҳадис «Саҳиҳул Бухорий»да Оиша розияллоҳу анҳодан ривоят қилинган:\n«Бану Зурайқ қабиласидан Лабид ибн Аъсом деган киши Расулуллоҳ соллаллоҳу алайҳи ва салламга сеҳр қилди, ҳатто Расулуллоҳ соллаллоҳу алайҳи ва саллам қилмаган ишларини қилгандек хаёл қила бошладилар. У зот бир куни – ёки бир кеча – менинг олдимда эдилар, дуо қилдилар, дуо қилдилар, сўнг: «Эй Оиша, сездингизми, Аллоҳ менга у ҳақида фатво сўраган ишимда фатво берди?», дедилар.\nМен: «У нима эди, ё Расулуллоҳ?», деб сўрадим.\nАйтдилар: «Ҳузуримга икки киши келиб, бири бош томонимга, иккинчиси оёқ томонимга ўтирди. Сўнг бири иккинчисидан: «Бу одамнинг дарди нима?», деб сўради. «Сеҳрланган», деди униси. «Унга ким сеҳр қилган?», деди. «Яҳудий Лабид ибн Аъсом», деди. «Нима билан қилган?», деди. «Тароқ, тўкилган соч-соқол толаси ва эркак хурмонинг гули турадиган қобиғдан қилинган идиш билан», деди. «У нарса қаерда?», деди. «Зу Арвон қудуғида», деди».\n(Баъзи ровийлар «Зарвон» қудуғида» деб ривоят қилганлар. Зарвон Бану Зурайқдаги қудуқ эди). Шундан сўнг Расулуллоҳ соллаллоҳу алайҳи ва саллам саҳобаларидан бир гуруҳ кишилар ўша қудуққа бориб, унга қарадилар, унинг устида хурмо дарахти бор экан. Кейин Оиша розияллоҳу анҳо олдига қайтиб келиб: «Аллоҳга қасамки, у (қудуқ)нинг суви ивитилган ҳинага ўхшаб кетибди, у ердаги хурмолар худди шайтонларнинг бошларига ўхшайди», дедилар.\n«Ё Расулуллоҳ, уни чиқариб ташладингизми?», деб сўрадим.\n«Йўқ. Аммо менга Аллоҳ офият ва шифо берди. Одамларга ундан бирор ёмонлик қўзиб қўймай, дедим», дедилар. Сўнгра буюрдилар, уни кўмиб ташланди» (Бухорий: №5766, Муслим: №2189, Аҳмад, Насоий, Байҳақий ва бошқалар).\nЗайд ибн Арқам розияллоҳу анҳудан ривоят қилинади: Расулуллоҳ соллаллоҳу алайҳи ва салламга яҳудлардан бўлган бир киши сеҳр қилди, шундан сўнг у зот бир неча кунлар бетоб бўлиб юрдилар. Сўнг Жибрийл келиб: «Яҳудлардан бир киши сизга сеҳр қилди, сизга бир неча тугунни тугиб, фалон қудуққа (ташлади), деб хабар берди. Расулуллоҳ соллаллоҳу алайҳи ва саллам киши юбориб, уни чиқартириб, ечиб юбордилар. Шундан сўнг у зот худди боғловдан ечилгандек енгил тортиб, туриб кетдилар. Бу ҳақда ўша яҳудийга айтмадилар, у билан юзма-юз ҳам келмадилар (Насоий: 7/112, 113, исноди саҳиҳ).\nАйрим илмга нисбатланувчи кишилар ушбу саҳиҳ ҳадисни рад қилишади, ақлни нақлдан устун қўядиган ва ақллари қабул қилмайдиган насларни (оят ва ҳадис далилларини) рад қиладиган кимсалар бу борада уларга эргашадилар.\nУлар саҳиҳ ҳадисни сақимдан (иллатлисидан) ажратишда ақлларини мезон қилиб олишади ва уммат салафлари бўлган, ҳадис илми ва мусталаҳул-ҳадис қоидаларини тузиб қўйган зотларнинг йўлидан юз ўгиришади.\nАгар саҳиҳни сақимдан ажрата билишда ақлнинг ўзигина мезон бўлса эди, ҳар қандай хабар ҳам қабул ва рад ўртасида мутараддид бўлиб қолар эди.\nҲа, айримлар бир хабарни ақлларига мувофиқ келгани учун мақбул санасалар, бошқалар ақлларига тўғри келмагани учун уни рад қилишган бўларди.\nАлий розияллоҳу анҳу айтганларидек: «Агар дин ақл билан олинганида, маҳсининг остига масҳ тортиш устига масҳ тортишдан кўра лойиқроқ бўларди».\nАқлнинг ўз роли, ўз вазифаси бор, унинг ҳад-ҳудуди бор. Ваҳий нури ҳеч қачон ақл нурини ўчириб юбормайди, балки уни кучайтиради, тозалайди.\nАқлнинг моддий ва илмий жиҳатлардаги ихтиролари унинг диний жиҳатдан ҳам тўғрилигига далил бўлмайди. Чунки, бу жиҳатда у ваҳий нури билан боғланган бўлиши зарурдир.\nҲа, шундай.. Мана, масалан, русча ақл куфр ва худосизликни ҳимоя қилади, унинг шиори-белгиси шуки, уч нарсага қатъий ишонади ва уч нарсани инкор қилади. Яъни, фақат Маркс, Ленин ва Сталинга ишонади, Аллоҳни, динни ва шахсий мулкчиликни инкор қилади.\nАмерикача ақл эса гомосексуализмни-ўз жинсидаги шахсларга нисбатан жинсий майл кўрсатишни, эркакнинг эркакка уйланишини ва жирканч ирқчиликни (расизмни) ҳимоя қилади. Лос Анжелес ҳодисаларига ҳали унча узоқ бўлгани йўқ.\nЮнонча ақл шаҳвонийликни ҳимоя қилади.\nРумча ақл ҳўкизлар жангини ҳимоя қилади.\nҲиндча ақл сигирларга сиғинишни ҳимоя қилади.\nАввалги жоҳилият давридаги араб ақли қизларни тириклайин кўмиб юборишни ҳимоя қиларди.\nБугунги жоҳилиятдаги араб ақли эса миллатчилик, баъсчилик номи остида куфр ва динсизликни ҳимоя қилади.\nУлардан бири шундай дейди:\n«Баъс (партияси)ни шериксиз парвардигор деб, арабчиликни эса ягона дин деб иймон келтирдим».\nЯна бири айтади:\n«Менга ҳамма арабни бир халққа айлантирадиган байрамни ҳадя қилинг,\nИброҳимнинг дини жасади устидан юриб ўтинг,\nЎрталаримизни бирлаштирадиган куфр тинч бўлсин,\nУнинг ортидан дўзахни қучоқ очиб кутиб оламиз».\nАна шундай.. Моддий тарафдан атомни парчалаган башарий ақл диний тарафдан куфрни, динсизлик ва зиндиқликни ривожлантирмоқда!\nТубсиз денгизлар қаърига шўнғиган башарий ақл куфр ва ширк балчиғига шўнғимоқда!\nАқлнинг чек-чегараси ва ўзига хос вазифаси бор, у мана шу чегарадан ўтиб кетиши ё ундан тажовуз қилиши мумкин эмас. Инсон ўзининг қосир ақли билан сариҳ ва саҳиҳ насслар устидан ҳукм чиқариши тўғри бўлмайди.\nПайғамбар соллаллоҳу алайҳи ва салламга сеҳр қилингани ҳақидаги ҳадисни рад қилувчилар даъволарича, бу ҳадис ботил ва санади мақдуҳ (айбли) эмиш. Ваҳоланки, бу ҳадис Аллоҳнинг Китобидан кейинги энг саҳиҳ икки китобда – «Саҳиҳул Бухорий» ва «Саҳиҳ Муслим»да келтирилган.\nАгар бир ҳадисга бу икки шайх иттифоқ қилган бўлсалар, у саҳиҳликнинг чўққисида бўлади. Агар бир кишининг бу икки шайх ривоят қилган ҳадиснинг саҳиҳлигига таън етказаётганини кўрсангиз, билингки, унинг ҳадис илмидаги билими жуда саёз экан. Бу унга нисбатан яхши гумон қилган ҳолатимиздаги гап!\nАммо, уларнинг бу ҳадис нубувват мақомига футур етказиши ва Аллоҳ таоло «Аллоҳ Сизни одамлардан (зараридан) сақлагай» (Моида: 67) дея Ўз Пайғамбарига ато этган маъсумликка (яъни сақланишга) зид келиши ҳақидаги даъволарига, қолаверса бу ҳадис Расулуллоҳ соллаллоҳу алайҳи ва салламни сеҳрланган деб туҳмат қиладиган ва мўминларга хитобан «Аниқки сизлар сеҳрланган, ақлдан озган кишига эргашмоқдасизлар» (Исро: 47) деб айтадиган мушрикларнинг сўзларини ростга чиқариб қўйиши ҳақидаги гапларига келсак, бунга жавоб шуки, Расулуллоҳ соллаллоҳу алайҳи ва саллам динни етказиш ва шариат тузиб бериш жиҳатидан билиттифоқ маъсумдирлар: «Ва у (сизларга келтираётган Қуръонни) ўз ҳавойи-хоҳиши билан сўзламас. У (Қуръон) фақат (Аллоҳ томонидан пайғамбарга) ваҳий қилинаётган (туширилаётган) бир ваҳийдир» (Ван-нажм: 3-4).\nАммо, ҳар бир инсон бошига келиши мумкин бўлган турли касаллик ва дард-аламлар, жангларда етадиган мусибат каби кўргуликлар нубавват мақомига футур ҳам етказмайди, маъсумликка зид ҳам келмайди. Барча пайғамбарлар бошига бу каби ишлар келган. Аллоҳ таоло айтганидек: «Пайғамбарлари уларга айтдилар: «(Ҳа), биз ҳам ҳудди сизларга ўхшаган одамлармиз, лекин Аллоҳ Ўзи хоҳлаган бандаларига (пайғамбарлик) инъом қилур» (Иброҳим: 11).\nАллоҳ таоло Расулуллоҳ соллаллоҳу алайҳи ва салламга хитобан шундай дейди: «(Эй Муҳаммад соллаллоҳу алайҳи ва саллам, Уларга) айтинг: «Ҳеч шак-шубҳа йўқки, мен ҳам сизлар каби бир одамдирман. Менга Тангрингиз ёлғиз Аллоҳнинг Ўзи экани ваҳий этилмоқда» (Каҳф: 110).\nСеҳр ҳам дунё иллатларидан бир иллат, касалликлардан бир касалликдир.\nАллоҳ таоло буни Пайғамбар соллаллоҳу алайҳи ва салламга ҳам, бошқага ҳам тақдир қилиши мумкин.\nУ зотга қаттиқ истма ўз таъсирини ўтказган, заҳар таъсир қилган, Уҳуд жангида юзлари жароҳатланиб, тишлари синган.\nИлгариги пайғамбар биродарлари ичида қатл қилинганлари, азобга дучор қилинганлари, озорлар тортганлари бўлган.\nРасулуллоҳ соллаллоҳу алайҳи ва саллам айтганларидек: «Одамларнинг энг қаттиқ имтиҳон қилинувчилари пайғамбарлардир. Сўнг уларга ўхшашлари, сўнг уларга ўхшашларидир. Киши динига қараб имтиҳон қилинади. Агар динида салобат бўлса, имтиҳони ҳам қаттиқ бўлади. Агар динида бўшлик бўлса, дини миқдорига қараб имтиҳон қилинади. Бир бандага балолар келишда давом этаверади, ҳатто уни ер юзида бирон гуноҳи қолмаган ҳолда юрадиган қилиб қўяди» (Саҳиҳ, Саҳиҳул-жомиъ: №992, Мишкот: №1562, Саъд розияллоҳу анҳудан ривоят қилинган).\nАммо, уларнинг бу нарса мушрикларнинг мўминларга хитобан «Аниқки сизлар сеҳрланган, ақлдан озган кишига эргашмоқдасизлар» (Исро: 47) деб айтадиган сўзларини ростга чиқариб қўйиши ҳақидаги гапларига келсак, ҳар кимга маълумки, мушриклар бу сўзлари билан Муҳаммад соллаллоҳу алайҳи ва саллам тиловат қилаётган ва у зотга Аллоҳдан нозил қилинган Қуръонни отани ўғилдан, акани укадан, эрни хотинидан ажратиб юборадиган сеҳр демоқчи бўлганлар.\n«Муддассир» сурасида Аллоҳ таоло Валид ибн Муғийра ҳақида айтганидек: «Чунки у (Қуръонни эшитгач, бу илоҳий Китобга қандай туҳмат қилиш тўғрисида) ўйлади, режа тузди. Ҳалок қилингур, қандай режа тузди-я?! Яна ҳалок қилингур, қандай режа тузди-я?! Сўнгра у (ўйлаган режаларига) қаради. Сўнгра (Қуръондан бирон айб топа олмагач, пешонасини) тириштирди ва (афтини) буриштирди. Сўнгра (ҳақдан) юз ўгирди ва кибр-ҳаво қилди. Бас, у: «Бу (Қуръон Аллоҳнинг сўзи эмас, балки) фақат (аввалгилардан) нақл қилинаётган бир сеҳрдир. Бу фақат башарнинг сўзидир», деди» (Муддассир: 18-25).\nЭнди сеҳрнинг ҳукми ва сеҳргарнинг жазоси, сеҳрдан сақланиш ва уни бекорга чиқариш йўллари ҳақида сўз юритиш навбати етди. Бу эса келгуси суҳбатимиз мавзуси бўлади, иншооллоҳ.\n2011 йил 28-январ\n«Сеҳр ва кўзбўямачилик олами», 7, 8 саҳифалар.


Олий Мажлис Қонунчилик палатасидаги ЎзЛиДеП фракцияси аъзоси, депутат Бекзод Артиков Республика нейрохирургия илмий марказидаги ҳолатни танқид қилди. У фейсбукдаги саҳифасида ҳолатни қуйидагича изоҳлади (имло хатолари тўғирланган ҳолда қайта ёзилди).\nПарламент томонидан ўтказилган назорат ва таҳлил фаолиятида кўплаб соғлиқни сақлаш вазирлиги тизимидаги марказлар фаолияти муҳокама қилиниб мавжуд камчиликларнинг олдини олиш ва аҳолига сифатли тиббий хизмат кўрсатиш ҳақида тегишли кўрсатмалар берилмоқда. Бироқ, Республика нейрохирургия илмий марказидаги мавжуд навбатлар, одамларнинг овворагарчилиги ва тартибсизликлар ушбу кўрсатмалардан тегишли хулоса қилмаганлигини кўрсатмоқда.\nБу каби камчиликлар эса хар қандай одамнинг дилини хира қилмоқда. Шифокор маслаҳати учун пул тўлаб навбат кутиб унинг қабулига кирсангу, у хатто касаллик тарихини ҳам ўрганмасдан МРТ хулосасини олиб келинг деб ноаниқ манзилга юборса, жуда хунук кўринаркан. Устига устак шундай катта марказда биронта ҳам МРТ аппаратининг мавжуд эмаслиги ва "ИДИ ТУДА НЕ ЗНАЮ КУДА" қабилида иш тутилаётганлиги фуқароларнинг овворагарчилиги ва ээтирозига сабаб бўлмоқда. Бунинг оқибатида фуқаролар ортиқча йўл кира ва бошқа ҳаражатларни амалга оширишига тўғри келмоқда. Хусусий муассасаларда ушбу хизмат ўртача ҳисобда 170 000 сўмни ташкил қилади. Ўйлаймизки, ушбу масалага Соғликни сақлаш вазирлиги тегишли муносабат билдиради, деб ёзади депутат.\nАввалроқ депутат Расул Кушербаев Республика онкология марказидага ҳолатни танқид қилган эди.


ОНА ВА БОЛА САЛОМАТЛИГИ ДОИМИЙ ЭЪТИБОРДА\nМамлакатимизда оналик ва болаликни муҳофаза қилиш масаласи давлат сиёсатининг муҳим йўналишларидан бири этиб белгиланган. Бугун бу борада амалга оширилаётган ислоҳотлар замирида миллат генофондини яхшилаш, оилада тиббий маданиятни юксалтириш, аёллар саломатлигини мустаҳкамлаш, соғлом авлод камолга етишини таъминлашдек мақсад мужассам.\nҲаво ҳужумидан мудофаа қўшинлари ва Ҳарбий ҳаво кучларига қарашли подполковник А. Набиев командирлик қилаётган қисм ҳарбий хизматчилари ва уларнинг оила аъзолари ҳамда Қуролли Кучлар хизматчилари учун ташкил қилинган тиббий кўрик ҳам ана шундай хайрли мақсадга хизмат қилади.\nТиббий кўрикка Сирдарё шаҳридаги энг малакали шифокорлар жалб этилди. Кўрикка келганлар энг аввало қоннинг умумий таҳлилини топширишди. Шундан сўнг педиатр, лор, терапевт, гинеколог, отоларинголог, офтальмолог, невропатолог, эндокринолог, стоматолог ва хирург қабулида бўлишди. Флюорография, ЭКГ ва УЗИ текширувларидан ўтишди.\n– Ўғлим Азизбек саккиз ёшда. 2-синфда ўқийди. У негадир узоққа кўзларини қисиб қарайди. Биз бунга аҳамият бермас эканмиз. Текширувлар давомида ўғлимнинг кўриш қобилияти пастлиги аниқланди, – дейди кичик сержант Янгибой Назаров. – Шифокор агар бундан буёғигаям шундай эътиборсиз бўлсак, ўғлимнинг кўриш қобилияти янаям пасайиб кетиши ҳақида огоҳлантирди. Даво чораларини ёзиб берди. Яна кўзойнак тақиши зарур экан. Шифокорнинг маслаҳатларига албатта риоя қиламиз.\n– Қизим Чароснинг сут тишлари тушмасдан туриб, ёнидан доимий тишлари чиқиб келаётган эди, – дейди шартнома бўйича ҳарбий хизматчи, оддий аскар Раҳимжон Мамедовнинг турмуш ўртоғи Мафтуна Мамедова. – Бундан хавотирланиб юргандим. Қизимнинг тишини бугун стоматолог кўриб, сут тишларини олиб ташлаш кераклигини айтди. Бу тишларни бирваракайига олиб ташлаб бўлмас экан. «Секин-аста олинади. Шунда ўрни оғримайди», деди шифокор. Энди бироз фурсатга қизимнинг мактабидан жавоб олиб, стоматологга қатнаймиз.\n– Тиббий кўрикдан ўтаётганларнинг асосий қисмини ёш оналар ташкил қилади, – дейди хотин-қизлар ва ҳарбий хизматчиларнинг оила аъзолари билан ишлаш бўйича етакчи мутахассис Феруза Эргашева. – Мана шу жиҳатни эътиборга олган ҳолда шифокорлар оилада соғлом турмуш тарзини шакллантириш, репродуктив саломатлик, шунингдек, ҳомиладорлик даври патологияси, янги туғилган чақалоқ парвариши хусусида ҳам қимматли маълумотлар бериб ўтишди. Тиббий кўрик давомида ҳомиладор аёлларда ирсий ва наслий касалликларни эрта аниқлаш мақсадида доплер текшируви ҳам амалга оширилди.


Қорақалпоғистонда бўлгинчилик ҳаракатлари мавжудми? - BBC News O'zbek\nҚорақалпоғистонда бўлгинчилик ҳаракатлари мавжудми?\nImage caption "Қорақалпоғистоннинг Ўзбекистон ажралиб чиқишга қонуний ҳаққи бор", дейди Омон Сагидуллаев\nЎзбекистон расмийлари илк бор Қорақалпоғистон мухтор республикасида бўлгинчилик ҳаракати шарпалари мавжудлигини тан олдилар.\nШу вақтга қадар "Олға Қорақалпоғистон" ҳаракати ҳақидаги хабарлар на тасдиқланган ва на инкор қилинганди.\nАммо, жорий ой бошларида Ўзбекистон ҳукумати ҳаракат раҳбари Омон Сагидуллаевга нисбатан маҳаллий ва халқаро қидирув эълон қилди.\nОмон Сагидуллаевга нисбатан қаллоблик ва пулларни ноқонуний ўзлаштирганлик айбловлари илгари сурилди.\nБу билан мамлакат матбуотида биринчи марта мазкур ҳаракат ва унинг раҳбари номи тилга олинди.\nОмон Сагидуллаев “Агроинтехника" ҳиссадорлик жамияти раиси бўлиб ишлаган даврида давлатга қарашли 2 миллиард сўм (давлат курси бўйича 1 млн доллар) пулни ноқонуний ўзлаштирганликда айбланиб, прокуратура томонидан ўз мансабини суистеъмол қилиш, давлат мулкини талон-тарож қилиш каби моддалар асосида жиноий иш қўзғатилган. Расмий баёнотда ҳозир унинг қочиб юргани айтилади.\nМазкур даъволар Қорақалпоғистонда бўлгинчилик ҳаракати мавжудлигидан далолат қиладими?\nImage caption Расмийларнинг Қорақалпоғистондаги ривожланишлари ҳақида айтганлари ҳаёт ҳақиқатларига мос тушмаслигини урғуланади\nУкраинадаги ҳодисалар йирик сонли миллий озчиликлари ва бўлгинчи гуруҳлари бўлган кўплаб собиқ Шўро мамлакатларида асабийлик уйғотди.\nАммо, Қорақолпоғистоннинг Ўзбекистондан ажралиб чиқишга интилаётгани юзасидан далиллар жуда оз.\nЎзбекистон ҳукумати "Олға Қорақалпоғистон" ҳаракати раҳбари деб атаган Омон Сагидуллаевнинг Би-би-си Марказий Осиё Хизматига айтишича, унинг ташкилоти ҳам бирон бир ноқонуний ишга қўл ураётгани йўқ.\nЎзига қарши илгари сурилган катта миқдордаги пулларни ноқонуний ўзлаштиришга оид айблов ҳақида сўраларкан, Сагидуллаев сиёсий таъқибга дуч келганини даъво қилди.\n"Ҳақиқатдан мени сиёсий важлар билан таъқиб қилишяпти. Қорақалпоғистондан қочиб чиқишга мени Ўзбекистон миллий хавфсизлик хизматлари мажбурлади. 14 июн 2011 хотиним билан бирга маҳкамага тортишди, мени таъқиб қила бошлашди. Телефонларим эшитилди, бизни кузатув остига қўйишди. Уларга қарши қонун йўли билан курашиш йўллари бўлмагач, меннинг Ўзбекистонни тарк этишимга тўғри келди", дейди Омон Сагидуллаев.\nЖаноб Сагидуллаев Би-би-си билан номаълум манзилдан телефон орқали суҳбатлашди.\nАйни пайтда Қорақалпоғистоннинг на Адлия ва на Ички ишлар вазирлиги унга қарши айбловлар аниқ моҳияти ҳақида бизга ҳеч қандай изоҳ бермади.\nБаъзи экспертлар Сагидуллаев сиёсий фаолияти учун жазоланаётган бўлиши мумкинлиги ҳақидаги даъволарга қўшиладилар.\nБошқаларга кўра, айбловлар мутлақ ва ё қисман тўғри бўлиши мумкин. Улар буни Омон Сагидуллаевнинг собиқда юқори лавозимларда олиб борган фаолиятлари билан боғлайдилар.\nАммо, Сагидуллаев айбловларни қатъиян рад этади.\nҚорақалпоқ мухолифати, менинг билишимча, ташқи манфаатларга эга ҳеч бир мамлакат ва ё гуруҳдан молиявий дастак олган эмас. Қорақалпоқ озодлик ҳаракати фаоллари ўзларининг фуқаролик мавқеъларини намойиш қилишмоқда\nШунингдек, у "Олға Қорақалпоғистон" ҳеч қандай зўравон ҳаракатни дастакламаслиги ва ё Қорақалпоғистон мустақиллиги борасида тезкор талабларни илгари сурмаётганини айтади.\nОмон Сагидуллаевга кўра, гуруҳ фақатгина минтақанинг Ўзбекистон конституцияси асосидаги барча ҳақ-ҳуқуқлари, жумладан, мустақиллик бўйича референдум ўтказиш ҳуқуқи таъминланишини истайди.\nШу боис, у на ўзи ва на "Олға Қорақалпоғистон" ҳаракати бўлгинчи эмаслигини таъкидлайди.\n"Қорақалпоғистон республикаси бугунги кунда ўзининг конституцияси, мадҳияси, байроғи ва бошқа мустақил давлатга хос белгиларига эга. Бизда ҳеч қачон қуролланиш ёки экстремистик ё-да, радикал ҳаракатларга чақириқлар бўлмаган", дея қўшимча қилади Сагидуллаев.\nСовет Иттифоқи парчаланиб, республикалар бирин-кетин мустақиллик эълон қиларкан, Ўзбекистоннинг 1992 йилги конституцияси асосида Қорақалпоғистонга мухтор республика мақоми берилади.\n1993 йилнинг апрелига бориб Қорақалпоғистон бош қонуни ишлаб чиқилади.\nШу ўринда Қорақалпоғистоннинг мухтор жумҳурият деган мақоми тасдиқланади ва минтақа референдум орқали мустақилликка эришилиши мумкинлиги айтилади.\nМухтор ўлка сиёсати нисбатан тинч ва барқарор бўлиб келган эса-да, Ўзбекистон таркибидан ажралиб чиқишга оид чақириқлар кузатилди.\n90 йиллар сўнгида хабарларда раҳбарлари ва ё аъзолари ҳақида бирон бир тафсилотларсиз "Эркин Қорақалпоғистон" каби гуруҳлар пайдо бўлгани хусусида гапирилди.\nЖорий йил бошларидан Қорақалпоғистон бу каби фаолиятлар кучайганига гувоҳ бўлди.\nБундай саъй-ҳаракатлар кўпи Россия ва Қозоғистонда жойлашган ижтимоий тармоқларда ўз аксини топди.\nБироқ, айрим манбаларга кўра, Қорақалпоғистоннинг ўзида қатор фаоллар референдум ўтказишга чақирувчи варақалар тарқатганлик гумонлари билан қўлга олинган.\nМазкур варақалар эса, "Олға Қорақалпоғистон" ҳаракати номидан босилган.\nУкраинада "ўт ёқсам..."\nБаъзи ғарблик кузатувчилар бундай ҳаракатлар кучайишини Қрим ва Украина шарқидаги ҳодисалар ривожига боғлашади.\nАммо, Омон Сагидуллаев ташқи кучлар ва давлатлар аралашуви ёҳуд нотинчлик уйғотишга уринишларга оид фаразларни рад этади.\n"Айрим одамларнинг айтишига қараганда, бизга ҳар турли айбловлар ёпиштирилмоқда. Аммо, Қорақалпоқ мухолифати, менинг билишимча, ташқи манфаатларга эга ҳеч бир мамлакат ва ё гуруҳдан молиявий дастак олган эмас. Қорақалпоқ озодлик ҳаракати фаоллари ўзларининг фуқаролик мавқеъларини намойиш қилишмоқда", дейди у.\nЎзбек ҳукумати эса, Қорақалпоғистонда бўлгинчилик ҳақидаги ҳар қандай миш-мишни қатъиян инкор қилиб келган.\nРасмийларга кўра, минтақада яшаш шароитлари яхшиланган ва у шиддат билан ривожланмоқда.\nImage caption Қорақалпоғистондаги вазият Орол денгизи қуриб бораётгани билан боғлиқ экологик ҳалокат манзарасида урғуланади\nБироқ, бу каби даъволар Қорақалпоғистон ва бутун мамлакат иқтисодий аҳволи юз минглаб одамларни Россия, Қозоғистон каби хорижий давлатлардан иш излашга мажбурлаётгани ҳақиқатига зид тушади.\nҚорақалпоғистондаги вазият Орол денгизининг қуриб бораётгани билан боғлиқ экологик ҳалокат манзарасида урғуланади.\nҚорақалпоғистондан ўн минглаб одамлар бугун хорижда ва кўплаб ғарблик ва маҳаллий кузатувчиларга кўра, ижтимоий матбуотда пайдо бўлган мустақилликни тарғиб қилувчи саъй-ҳаракатлар ана шу муҳожирлар жамоасидагилар томонидан олиб борилаётган бўлиши мумкин.\nЎз исмини ошкор қилмаслик шарти билан Би-би-сига гапирган кузатувчилардан бири умумий норозилик ва миллатчилик кайфиятларини ажратиш қийинлигини айтади.\n"Бешафқат ва қаттиққўл диктатура ҳукумрон Ўзбекистон каби мамлакатда қандайдир сиёсий қарашни изҳор қилиш қарийб имконсиз, мухолиф қарашларни ҳали четга қўя туринг. Оддий аҳоли орасида иқтисодий қийинчиликлар, ишсизлик, қашшоқлик, экологик ва ижтимоий муаммолардан норозиликлар ва умидсизликлар кенг ёйилган. Аммо, бу муаммолар билан Ўзбекистондаги барча одамлар юз келишмоқда. Шундай экан, умумий норозиликлар ва қорақалпоқ миллатчилигини ажратиш мушкул. Зиёлилар орасида миллатчилик кайфиятларини пайқаш мумкин. Лекин, улар бу ҳиссиётларини ифодалашга ўта эҳтиёткорлар".\nЖаноб Сагидуллаев ўзи ҳам "Олға Қорақалпоғистон"га нисбатан дастак кўлами ва ё унинг молиявий аҳволи борасидаги иддаоларни аниқ далиллар билан тасдиқлай олмайди.\nҚорақалпоғистон бўйича бошқа мутахассислар эса, муҳожиротдаги фаолларни ўнлаб дейиш билан чекланишади.\nУкраинадаги ҳодисалар мустақиллик орзусида бўлган фаоллар Россиянинг миллий озчиликлар манфаатларини дастаклашга қаратилган ҳар қандай ҳаракатларидан рағбат олишлари мумкинлигини урғулади.\nПрагадаги Халқаро тадқиқотлар институтидан Славомир Ҳорак (Slavomír Horаk): Биз Қримда жорий йил баҳорида юз бергани каби ҳодисалар бундай ҳаракатлар, кайфиятлар ва фаолиятларни янада жунбушга келтиради, деб тахмин қилишимиз мумкин. Чунки, бу одамлар Россия хорижий давлатдаги марказий ҳукуматдан норози бўлган аҳолини қўллаб-қувватлашини кўришди. Ва улар Қримдаги кайфиятлардан Қорақалпоғистон мустақиллигига оид мақсадлари йўлида тўғри ва ё нотўғри йўлда фойдаланишлари мумкин".\nЎзбекистон: "Олға Қорақалпоғистон" ҳаракати раҳбари қидирувга берилди


Ўзбекистон шарқида гляциал сел тошқинлари кузатилиши мумкин\n20:47 / 24.07.2016\n23−27 июль кунлари Ўзбекистон шарқида, Фарғона водийси дарёлари бўйича гляциал (музли) сел тошқинлари ўтиши мумкин. Ўзгидромет марказининг хабар қилишича, бу ҳарорат фонининг юқори бўлиши билан боғлиқ.\nКейинги ҳафтада Ўзбекистонда ҳаво бир оз булутли бўлади, айрим жойларда ўзгариб туради, ёғингарчиликлар кузатилмайди. Шамол шарқдан 7−12 м/с тезликда эсади. Ҳарорат +37…+42 даража атрофида бўлади, жанубий ва чўл ҳудудларида +42…+44 даражага қадар кўтарилади.\nРеспубликанинг тоғли ҳудудларида ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7−12 м/с тезликда эсади. Ҳарорат кечаси +13…+18, кундузи 25−27 июлда − +27…+32 даража бўлади.\n25 июлга ўтар кечаси ва 25 июль куни кундузи Қорақалпоғистон Республикаси ва Хоразм вилоятининг айрим ҳудудларида қисқа муддатли ёмғир ёғиши ва момақалдироқ бўлиши мумкин.


Суриянинг Идлиб вилоятидаги болалар касалхонасига бомба ташланди\nСурия. Бомбардимонда акаси ҳалок бўлган бола йиғламоқда.\n“Чегара билмас шифокорлар” халқаро ташкилоти Суриянинг Идлиб вилоятидаги болалар касалхонасига самолётдан бомба ташлангани оқибатида 13 киши ҳалок бўлганини билдирди. Ташкилотнинг маълум қилишича, ҳужум 6 август куни уюштирилган.\nХалқаро ташкилот таъкидича, ҳарбий самолётдан ташланган тўрт бомбадан иккитаси касалхонага тушган. Касалхонанинг олти ходими яраланган. Ташкилот ҳужум ким томонидан амалга оширилгани номаълум бўлиб қолаётганини хабар қилди.\nАввалроқ БМТ июль ойида Суриядаги 44 касалхонага ҳужум қилингани тўғрисида маълумот тарқатган эди.\nЎтган йилнинг октябрида Ироқ шимолидаги “Чегара билмас шифокорлар” ташкилотига қарашли госпиталга АҚШ ҳарбий учоғи янглиш бомба ташлагани хабар қилинган. Ўшанда 42 одам ҳалок бўлган. Мазкур ҳужум учун Вашингтон халқаро ҳамжамиятдан узр сўраган эди.


Коронавирусни қасддан юқтириш учун қатл! Ўлим...\n21.04.2021 17:12 0 2649\nХитойда қатллар кўламига доир аниқ маълумотлар йўқ – ўлим жазосига доир маълумотлар давлат сири саналади. Фото: «CNN»\nКоронавирус пандемияси сабаб жорий этилган чекловлар дунёнинг айрим мамлакатларини ўлим жазосини ижро этишдан тўхтата олмади. Бу ҳақда Amnesty International инсон ҳуқуқлари ташкилоти маълум қилди.\n«Бутун дунё инсониятни коронавирус офатидан қутқариш учун нажот қидираётган бир пайтда айрим ҳукуматлар қатл ҳукмларини ижро этиш билан хавотир ва ташвиш уйғотди. Ўлим жазосини оқлаб бўлмайди. Уни пандемия шароитида амалга татбиқ этиш эса икки карра шафқатсизликдир», – дейди мазкур ташкилот бош котиби Аньес Калламар.\nҚайд этилишича, 2020 йилда 18 мамлакатда суд ҳукми асосида 483 маҳбус қатл этилди, уларнинг 16 нафари аёллардир. Қатллар сони икки йил аввалгига қараганда 26 фоизга камайган: 2019 йилда 657 маҳбус қатл қилинган.\nЎлим ҳукмлари бошни танадан жудо қилиш, дорга осиш, отув каби усуллар, шунингдек, укол ва электр токи ёрдамида амалга оширилган. Қатллар сони борасида Хитой, Эрон, Миср, Ироқ ва Саудия Арабистони «пешқадам» деб эълон қилинган.\nХитой қонунчилигига кўра, ватанга хиёнат, жосуслик, исён, портловчи моддалар тайёрлаш, қалбаки дори-дармон ишлаб чиқариш ва сотиш, номусга тегиш, қотиллик, одамфурушлик, гиёҳвандлик моддалари савдоси, коррупция каби 40 дан ошиқ турдаги жиноятлар учун ўлим жазоси кўзда тутилган.\n2020 йилдан Хитойда COVID-19 хасталигини яшириш ва бошқаларга қасддан юқтириш учун ҳам ўлимга қадар кескин жазо чоралари жорий этилди. Маълумотларга қараганда, 2020 йил февраль ойидаёқ бу турдаги 21 та жиноят рўйхатга олинган. Аммо жиноятда айбланганларнинг қанчаси ўлимга ҳукм қилингани маълум эмас. Amnesty International ташкилотига кўра, камида бир киши коронавирусга қарши тартиб-қоидаларни бузгани учун қатл этилган. Умуман, Хитойда ҳар йили минглаб маҳбус қатл этилиши айтилади.\nАммо ўлим жазосига доир маълумотлар давлат сири ўлароқ малакалангани боис бу борада аниқ рақамлар мавжуд эмас. Amnesty International эса статистик рақамларни тузишда қатл этилган маҳкумларнинг қариндошлари билан суҳбатлар ҳамда матбуот хабарларига таянади.\n2020 йили Мисрда қатллар сони 3 бараварга ортди. Фото: «AFP»\nЎтган йили Мисрда 107 маҳкум қатл этилган. Бу 2019 йилдан (32 нафар) 3 баравар кўпдир. Amnesty International ўлим ҳукмига доир тергов ва суд жараёнида халқаро меъёрлар бузилгани, айрим ҳолларда қийноқ остида кўрсатмалар олингани ҳақида хабар берган.\n2020 йили Ироқда 45 та (2019 йилда 100 та) ва Саудия Арабистонида эса 27 та (2019 йилда 184 та) ўлим ҳукми ижро этилган.\nАҚШда ўлим ҳукмини бекор қилишга чорловчи намойиш. Фото: «AFP»\nАҚШ Ғарбий яримшарда қатл амалга оширилган ягона мамлакат ҳисобланади. Мамлакатнинг 25 штатида ўлим жазоси мавжуд. Аммо сўнгги йилларда федерал миқёсда ўлим ҳукмини ижроси бўйича норасмий мораторий амал қилиб келаётган эди. Президент Дональд Трамп маъмурияти норасмий танаффусни бузган ҳолда 17 йилда илк марта 10 та ўлим ҳукмини амалга оширди. Пандемия чекловлари сабаб адвокатлар ўз ҳимоясидаги маҳкумлар билан кўриша олмаганидан арз қилган.\nҲозирга қадар дунёнинг 108 та мамлакати ўлим жазосини тўлиқ бекор қилган. Amnesty International ташкилоти мазкур жазони сақлаб қолган давлатларни ҳам ундан воз кечишга чақириб келмоқда.\nқатл ўлим жазоси коронавирус


Автомобилларни сотиб олиш билан молиявий ижарага бериш ( Жисмоний шахслар учун )\nБош сахифа / Автомобилларни сотиб олиш билан молиявий ижарага бериш\n«InFin LEASING» МЧЖ ДАН МОЛИЯВИЙ ИЖАРА ВА АФЗАЛЛИКЛАР\nТаклиф қилинаётган дастурдан фойдаланган ҳолда, Сиз кейинчалик сотиб олиш шарти билан исталган автомобилни молиявий (узоқ муддатли) ижарага олишингиз мумкин;\n1. Биз Сизга шахсий омборимиздан хоҳлаган автомобилни тақдим қиламиз;\n2. Агар Компаниямизнинг омборидаги автомобиллар Сизга маъқул келмаса, Сиз мустақил равишда бошқа автомобилни танлашингиз мумкин. Автомобиль эгаси сифатида автомобиль эгаси ҳисобланган жисмоний ёки юридик шахс бўлиши мумкин;\n3. Автомобилни танлашда Сиз ҳамкорларимиз хизматларидан фойдаланишингиз мумкин;\n4. Бизнинг компания автомобилни давлат рўйхатидан ўтказиш ва суғурта қилишни расмийлаштириш бўйича кўп сонли ҳаракатлардан озод қилади ва бунинг ўрнига Сизга “фойдаланишга тайёр ҳолда” («под ключ») автомобилни тақдим қилиб, ўз ҳисобидан ва ходимларимизнинг кучи билан автомобилни давлат рўйхатидан ўтказиб беради ва суғурта қилади, шу жумладан ЙТҲ ва ўғирлаб кетиш хавфи ҳамда молиявий ижаранинг бутун муддатига мажбурий суғуртани (ОСГО) амалга оширади;\n5. Ижара тўловларини тўлаш шакли: исталган.\n«InFinLEASING» дан МОЛИЯВИЙ ИЖАРА - мулк (молиявий ижара объекти) ни шартнома бўйича ўн икки ойдан ошадиган муддатга фойдаланиш ва эгалик қилишга топширишда юзага келадиган ижара муносабатлари. Бунда молиявий ижара шартномаси Мижозга молиявий ижара шартномаси муддати тугаши билан объектга бўлган ҳуқуқнинг ўтишини кўзда тутади;\nМижоз- Ижарага олувчи: ёши 20 дан 60 гача бўлган, ҳайдовчилик гувоҳномаси ва тўлов қобилиятининг етарли даражасига эга бўлган Ўзбекистон Республикаси фуқаролари, жисмоний шахслар;\nМолиявий ижара объекти: енгил автомобиллар;\nЎзР Йўл фондига давлат йиғимлари: енгил автомобиль сотиб олишда «InFinLeasing» компанияси томонидан тўланади ва молиявий ижара шартномаси бўйича автомобиль нархига қўшилади;\nОбъектнинг бахоланган нархи: бахоланган нархнинг белгиланиши мулкнинг маънавий ва жисмоний эскириши, бозор қиймати ва қадрлилигидан келиб чиққан ҳолда «InFin LEASING» компанияси томонидан амалга оширилади;\nОбъектни сотиб олиш қиймати: объектнинг бахоланган нархидан 70 % гача;\nУмумий нарх: объектни сотиб олиш нархи ҳамда объектни давлат органлари (нотариат, кадастр ва ҳ.к.) да расмийлаштириш вақтида кетган харажатлар;\nЛизинг муддати: 12 ойдан 48 ойгача;\nИжарага олувчининг бошланғич бадали: молиявий ижара объектининг асосий нархидан камида 30%;\nИжара маржаси (%): «InFin LEASING» компания томонидан тақдим қилинаётган молиялаштириш суммасидан бир йилда 25% миқдорида ўртача йиллик қимматлашиш (Ижарага олувчининг бошланғич бадалини ҳисобга олмаганда ижара объекти нархи);\nЭгалик ҳуқуқи: «InFin LEASING» компанияси автомобилни Давлат автомобиль инспекциясида ўзининг номига расмийлаштиради ва эгалик ҳуқуқини молиявий ижара муддатига сақлаб қолади;\nЭгалик ҳуқуқининг ўтиши: молиявий ижара муддати тугаши билан, Ижарага олувчи томонидан барча мажбуриятлар бажарилган тақдирда, лизинг объектига бўлган эгалик ҳуқуқи Ижарага олувчига ўтади;\nҚўшимча харажатлар: Ижарага олувчи томонидан кўрсатилган аниқ автомобилни сотиб олиш ҳолларида олди-сотди шартномасини нотариал тартибда расмийлаштириш бўйича харажатлар «InFin LEASING» компанияси томонидан амалга оширилиши мумкин. Ушбу харажатлар суммасига объектни Лизинг шартномаси бўйича сотиб олиш қиймати ошади. Бундай қиймат Асосий нарх деб аталади ва тўловларни тўлаш жадвали бўйича ҳисоб-китоблар учун асос бўлиб хизмат қилади.\nДастлабки бадалнинг ҳажми 30% 40% 50% 60%\nБарча хуқуқлар ҳимояланган ©2021 «Infin Leasing»


МУСТАҚИЛЛИГИМИЗ АБАДИЙ БЎЛСИН! - Ўзбекистон овози газетаси\n«Истиқбол» ёшлар қаноти вакиллари Мустақиллигимизнинг 25 йиллиги муносабати билан ёшлар орасида ўтказилаётган тадбирлар ва самарали лойиҳалар ҳақида маълумот берди. «Ватаним гуллаб-яшнаши учун мен нима қилдим?», «Биз терроризмга қаршимиз», «Тинчлик ва хавфсизлик учун бирга курашамиз» мавзулари бўйича бўлиб ўтаётган акциялар ёшларда ватанпарварлик руҳини кучайтиришда муҳим аҳамият касб этиши таъкидланди.\nМамлакатимизнинг барча ҳудудларида мустақиллигимизнинг 25 йиллигини муносиб кутиб олишга кўтаринки руҳда тайёргарлик кўрилмоқда.\nБугун юртимизнинг ҳар бир гўшасида бўй кўрсатиб турган озод ва обод Ватан манзаралари, аввало, истиқлол шарофатидандир. Шу боис халқимиз ҳар йили энг улуғ ва энг азиз байрамимизни ўзгача шукуҳ, юқори кайфият билан кутиб олади.\nЎзбекистон тарихи давлат музейида Ўзбекистон Халқ демократик партияси Марказий Кенгаши ва Тошкент шаҳар кенгаши ҳамкорлигида «Мустақиллигимиз абадий бўлсин!» мавзуида давра суҳбати ташкил этилди.\n«Гўзал ва бетакроримсан, муқаддас Ватаним, жоним сенга фидо, Ўзбекистоним!» шиори остида ўтказилган тадбирда Олий Мажлис Қонунчилик палатаси депутатлари, халқ депутатлари маҳаллий Кенгашлардаги партия гуруҳлари аъзолари, партиямиз фаоллари, санъаткорлар, шоир, ёзувчилар ва кенг жамоатчилик вакиллари иштирок этди.\n— Мамлакатимизда ҳукм сураётган тинчлик, миллатлар ва фуқаролар ўртасидаги дўстлик ва аҳиллик, меҳр-оқибат муҳити энг катта бойлигимиздир, — дейди Ўзбекистон ХДП Марказий Кенгаши раиси ўринбосари, Олий Мажлис Қонунчилик палатасидаги ЎзХДП фракцияси аъзоси, Мудофаа ва хавфсизлик масалалари қўмитаси раиси Рустам Комилов. — Ана шу неъматни асраш, ўзаро ҳурмат ва ҳамжиҳатликни янада кучайтириш асосий вазифаларимиздандир. Зеро, бугун дунё воқеаларига назар ташласак, турли ҳудудларда қарама-қаршилик ва тўқнашувлар тобора кучайиб бораётганини кузатиб, ҳушёрлик ва сезгирлик билан яшашни ҳаётнинг ўзи барчамиздан талаб этаётганига амин бўламиз.\nДавра суҳбатида «Истиқбол» ёшлар қаноти вакиллари Мустақиллигимизнинг 25 йиллиги муносабати билан ёшлар орасида ўтказилаётган тадбирлар ва самарали лойиҳалар ҳақида маълумот берди. «Ватаним гуллаб-яшнаши учун мен нима қилдим?», «Биз терроризмга қаршимиз», «Тинчлик ва хавфсизлик учун бирга курашамиз» мавзулари бўйича бўлиб ўтаётган акциялар ёшларда ватанпарварлик руҳини кучайтиришда муҳим аҳамият касб этиши таъкидланди.\n— Дунёда юз бераётган воқеаларни кузата туриб, жаннатмакон юртда туғилиб, вояга етаётганимдан мамнун бўламан, — дейди ЎзХДП Тошкент шаҳар кенгаши «Ёш сиёсатчилар» клуби координатори Мухлиса Раҳматова. — Ёшлар учун барча шароитлар мавжуд. Ҳозир биз юртимиздан, ота-онамиздан фақат яхши натижалар қарздормиз. Шунинг учун ҳар биримиз билим олаётган, ишлаётган соҳалар ривожига ҳисса қўшишимиз лозим. Ўзимга келсак, юртимизга жонкуяр сиёсатчилар, халқни ўйлаб, қайғурадиган депутатлар керак, деб ўйлайман. Келажакда парламентга депутат бўлиб сайланиш ниятим бор. Шуни орзу қиламан. Албатта, бунинг учун ҳали ҳаётни чуқур ўрганишим, билим ва тажрибамни оширишим лозим.\nДавра суҳбатида Тошкент шаҳар партия кенгаши раиси ўринбосари Нилуфар Йўлдошева, Ўзбекистон Ёзувчилар уюшмаси аъзоси Фарида Афруз, Ўзбекистон Республикасида хизмат кўрсатган артист Раъно Ярашева, «Ўзбекистон овози» ва «Голос Узбекистана» газеталари Бош муҳаррири Сафар Остонов ҳамда Тошкент молия институти профессор-ўқитувчилари, Ўзбекистон Миллий академик драма театри актёрлари собиқ тузум даврида халқимизнинг бошидан ўтган оғир кунлар, мустақиллигимизнинг тарихий аҳамияти, ҳар бир инсон тақдиридаги қадр-қиммати ҳақида сўз юритишди.\nШу куни бир гуруҳ ёшлар Ўзбекистон Халқ демократик партияси сафига қабул қилинди.


ЎзА - Алишер Навоий номидаги Тошкент давлат ўзбек тили ва адабиёти университетида улуғ бобомиз мероси қандай ўқитилмоқда?\nАлишер Навоий номидаги Тошкент давлат ўзбек тили ва адабиёти университетида улуғ бобомиз мероси қандай ўқитилмоқда?\n07.02.2017 18:24 Чоп этиш версияси\nБиринчи Президентимиз ташаббуси билан Алишер Навоий номидаги Тошкент давлат ўзбек тили ва адабиёти университетининг ташкил этилгани улуғ бобомиз хотирасига ҳурмат ва эҳтиром кўрсатиш билан бирга она тилимиз, маънавиятимиз, миллий адабиётимизни янада ривожлантириш ва юксалтириш йўлида муҳим қадам бўлди.\n– Мамлакатимизда Алишер Навоий меросини кенг ва атрофлича, тўлақонли ўрганиш, унинг асарларида улуғланган ғоялар мазмунини халқимиз, айниқса, ёшлар онгига етказиш юзасидан катта ҳажмдаги ишлар амалга оширилмоқда, – дейди университет ўқув-услубий бўлими бошлиғи Анвар Сайфуллаев. – Шу жиҳатдан ўқув даргоҳимиздаги 26 фан бўйича давлат таълим стандартлари ва улар асосида ўқув режалари тўлиқ янгиланиб, давр руҳига ҳамоҳанг бўлган дарсликлар, ўқув-услубий мажмуалар яратилмоқда. Таълим босқичларида Алишер Навоий ижодини ўрганиш, адабиётшунослик назарияси, Навоий поэтикаси, ўзбек адабиёти тарихи, матн лингвистикаси, навоийшунослик ва бошқа фанлар ўқитилаётгани шулар жумласидандир.\nМутафаккир бобомиз меросини кенг ва мукаммал ўқитишда адабиётшунослик назарияси, матншунослик, бадиий таҳлил асослари, қадимги туркий тил, тасаввуф ва мумтоз поэтика асослари, матн ва талқин муаммоси, мумтоз адабий асарларни шарҳлаб ўрганиш, мутолаа санъати, бадиий таржима каби фанларнинг аҳамияти ғоят катта бўлмоқда.\n– Янги ва мустақил ўқув фани сифатида "Навоийшунослик" предметининг жорий этилгани алоҳида аҳамиятга моликдир, –дейди университет ўқитувчиси Саодат Қамбарова. – Ўқув йили давомида тўлиқ ўтилувчи ушбу фанда Навоий ҳаёти ва ижоди умумий тарзда, алломанинг шеърияти, Навоий лирикаси, эпик мероси шарҳлаб ўқитилади.\nЎзбекистон Миллий телерадиокомпанияси "Маданият ва маърифат" телеканали билан ҳамкорликда тайёрланаётган "Хамсахонлик", "Бир байт синоати", "Навоий сабоқлари" сингари маърифий кўрсатувлар шоир ижодини халқимизга кенгроқ танитишда алоҳида аҳамият касб этмоқда.\nДилшод Исломов мазкур университетнинг биринчи курсида таҳсил олади. У "Навоийни ўрганамиз" бадиий тўгарагининг фаол аъзоси. Навоий ижоди, лирикаси, ғазалларининг мавзу йўналиши, талқини, изоҳлари, шоир шеъриятидаги жанр ва тимсолларга доир машғулотлар у каби кўплаб ёш тилшунослар, мутаржимларнинг билимларини бойитиш ва янада кенгайтириш имконини берди.\n– Мен Биринчи Президентимиз ташаббуси билан ташкил этилган, Алишер Навоий номи билан аталувчи табаррук даргоҳда таҳсил олаётганимдан фахрланаман, – дейди Дилшод. – Ушбу даргоҳ биз кимларнинг авлоди эканимизни доим ёдда сақлашга, номлари тарих саҳифаларида ўчмас из қолдирган зотларга муносиб бўлишга ундайди. Келгусида Навоий бобомиз ғазалларини инглиз тилига таржима қилиш ниятидаман.\nТалаба-ёшларнинг шоир ижодига оид билимини бойитишда турли танловлар, интеллектуал викториналар, илмий анжуманларнинг аҳамияти ғоят катта бўлмоқда. Адабиёт, Темурийлар тарихи, Ўзбекистон тарихи давлат музейларида ташкил этиладиган очиқ дарслар, маҳорат ва маънавият сабоқлари тилшунослик, манбашунослик, улуғ алломаларимизнинг жаҳон цивилизацияси, илм-фанига қўшган ҳиссасига доир қимматли маълумотларга эга бўлиш имконини бермоқда.\nТаълим ва фан ўртасидаги ўзаро интеграция жараёнини кучайтириш ёшларни илмий фаолиятга тобора кўпроқ жалб этиш, уларни мамлакатимиздаги илмий-инновацион жараёнлар билан яқиндан таништиришда муҳим аҳамият касб этмоқда. Мазкур университет ҳузуридаги Ўзбек тили ва адабиёти илмий-тадқиқот институтида ана шу жиҳатларга эътибор қаратилмоқда.\n– Навоий мероси олимларимизнинг доимий эътиборида бўлиб келмоқда, – дейди институт илмий котиби Раҳматилла Баракаев. – Уч жилддан иборат "Алишер Навоий қомуси" тўплами устида олиб борилган изланишлар якунланди. Унда Алишер Навоий ҳаёти ва ижодига оид маълумотлар кенг китобхонлар оммаси эътиборига ҳавола этилган. Иброҳим Ҳаққулнинг "Навоийга қайтиш" асарининг иккинчи ва учинчи китоби нашр этилди. Навоийнинг "Шоҳбайтлар" китоби, "Алишер Навоий асарлари тилининг луғати", "Навоий асарларининг фразеологик луғати" ҳам талабалар, шеърият ихлосмандларида катта қизиқиш уйғотиши шубҳасиз.\nШу кунларда навоийшунос олимлар, ўқитувчилар, маънавият фидойилари, талаба-ёшлар иштирокида таълим масканларида Навоийнинг 576 йиллигига бағишланган конференциялар, мушоиралар, ғазалхонлик кечалари бўлиб ўтмоқда.